Perjantai 26. lokakuuta 2012

Rahoitusvälineiden markkinat ja OTC-johdannaisista, keskusvastapuolista ja kauppatietorekistereistä annetun asetuksen (EMIR-asetus) muuttaminen ***I

P7_TA(2012)0407

Euroopan parlamentin tarkistukset 26. lokakuuta 2012 ehdotukseen Euroopan parlamentin ja neuvoston asetukseksi rahoitusvälineiden markkinoista sekä OTC-johdannaisista, keskusvastapuolista ja kauppatietorekistereistä annetun asetuksen [Euroopan markkinarakenneasetus] muuttamisesta (COM(2011)0652 – C7-0359/2011 – 2011/0296(COD)) (1)

2014/C 72 E/23

(Tavallinen lainsäätämisjärjestys: ensimmäinen käsittely)

[tark. 1, jollei toisin ilmoiteta]

EUROOPAN PARLAMENTIN TARKISTUKSET (2)

komission ehdotukseen

(1) Asia päätettiin palauttaa valiokuntakäsittelyyn työjärjestyksen 57 artiklan 2 kohdan toisen alakohdan mukaisesti (A7-0303/2012).

(2) Tarkistukset: uusi tai muutettu teksti merkitään lihavoidulla kursiivilla, poistot symbolilla▐.

Perjantai 26. lokakuuta 2012

EUROOPAN PARLAMENTIN JA NEUVOSTON ASETUS

rahoitusvälineiden markkinoista sekä OTC-johdannaisista, keskusvastapuolista ja kauppatietorekistereistä annetun asetuksen (EU) N:o 648/2012 muuttamisesta

(ETA:n kannalta merkityksellinen teksti)

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan unionin toiminnasta tehdyn sopimuksen ja erityisesti sen 114 artiklan,

ottavat huomioon Euroopan komission ehdotuksen,

sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,

ottavat huomioon Euroopan talous- ja sosiaalikomitean lausunnon (1),

noudattavat tavallista lainsäätämisjärjestystä (2),

sekä katsovat seuraavaa:

(1) Viimeaikainen finanssikriisi on tuonut esiin heikkouksia finanssimarkkinoiden avoimuudessa , millä voi olla haitallisia sosioekonomisia vaikutuksia . Avoimuuden lisääminen on yksi finanssijärjestelmän lujittamiseen tähtäävistä yhteisistä periaatteista, kuten Lontoossa 2 päivänä huhtikuuta 2009 annetussa G20-julkilausumassa vahvistettiin. Avoimuuden lisäämiseksi ja rahoitusvälineiden sisämarkkinoiden toiminnan parantamiseksi olisi otettava käyttöön uusi kehys, jolla vahvistettaisiin yhtenäiset vaatimukset rahoitusvälineiden markkinoilla toteutettavien liiketoimien avoimuudelle. Kehyksessä olisi oltava kattavat säännöt, joita sovelletaan laajasti eri rahoitusvälineisiin. Sen olisi täydennettävä osakkeita koskeville toimeksiannoille ja liiketoimille asetettuja avoimuusvaatimuksia, jotka on vahvistettu rahoitusvälineiden markkinoista 21 päivänä huhtikuuta 2004 annetulla Euroopan parlamentin ja neuvoston direktiivillä 2004/39/EY (3).

(2) Jacques de Larosièren johtama EU:n rahoitusvalvontaa käsittelevä korkean tason asiantuntijaryhmä on kehottanut unionia yhdenmukaistamaan finanssialan lainsäädäntöä. Tulevaa eurooppalaista valvontarakennetta 18 ja 19 päivänä kesäkuuta 2009 pohtinut Eurooppa-neuvosto painotti myös tarvetta laatia yhteinen eurooppalainen sääntökirja, jota sovellettaisiin kaikkiin rahoituslaitoksiin sisämarkkinoilla.

(3) Sen vuoksi uuden lainsäädännön olisi koostuttava kahdesta eri säädöksestä: direktiivistä ja tästä asetuksesta. Näiden kahden säädöksen olisi muodostettava yhdessä oikeudellinen kehys, jolla säännellään sijoituspalveluyrityksiin, säänneltyihin markkinoihin ja tietopalveluiden tarjoajiin sovellettavia vaatimuksia. Sen vuoksi tätä asetusta olisi luettava yhdessä kyseisen direktiivin kanssa. Tarve vahvistaa kaikkiin rahoituslaitoksiin tiettyjen vaatimusten osalta sovellettava säännöstö, välttää mahdollinen suotuisimman sääntelyn hyväksikäyttö sekä lisätä oikeusvarmuutta ja vähentää sääntelyn monimutkaisuutta markkinatoimijoiden kannalta edellyttää asetuksen antamisen mahdollistavan oikeusperustan käyttöä. Kansallisten lainsäädäntöjen välisistä eroista johtuvien jäljellä olevien kaupan esteiden ja merkittävien kilpailunvääristymien poistamiseksi sekä todennäköisten uusien kaupan esteiden ja merkittävien kilpailunvääristymien estämiseksi on sen vuoksi tarpeen antaa asetus, jossa vahvistetaan kaikissa jäsenvaltioissa sovellettavat yhtenäiset säännöt. Tämän suoraan sovellettavan säädöksen tarkoituksena on edistää ratkaisevasti sisämarkkinoiden moitteetonta toimintaa, ja sen vuoksi sen olisi perustuttava Euroopan unionin toiminnasta tehdyn sopimuksen 114 artiklan määräyksiin tulkittuina Euroopan unionin tuomioistuimen vakiintuneen oikeuskäytännön mukaisesti.

(4) Direktiivillä 2004/39/EY vahvistettiin säännöt säännellyillä markkinoilla kaupankäynnin kohteeksi otetuilla osakkeilla käytävän kaupan muuttamisesta avoimeksi kauppaa edeltävässä ja sen jälkeisessä vaiheessa sekä säännellyillä markkinoilla kaupankäynnin kohteeksi otettuja rahoitusvälineitä koskevien liiketoimien ilmoittamisesta toimivaltaisille viranomaisille; kyseinen direktiivi on tarpeen laatia uudelleen finanssimarkkinoilla tapahtuneen kehityksen ottamiseksi asianmukaisesti huomioon, heikkouksien korjaamiseksi ja sellaisten puutteiden poistamiseksi, jotka ovat muun muassa nousseet esiin finanssimarkkinoiden kriisin aikana.

(5) Kaupan ja sääntelyn avoimuutta koskeviin vaatimuksiin sovellettavat säännökset on tarpeen antaa sellaisen suoraan sovellettavan lainsäädännön muodossa, jota sovelletaan kaikkiin sijoituspalveluyrityksiin, joiden olisi noudatettava yhtenäisiä sääntöjä unionin kaikilla markkinoilla, jotta kyseisissä säännöksissä säädettäisiin yhden sääntelykehyksen yhtenäisestä soveltamisesta ja jotta voitaisiin vahvistaa luottamusta markkinoiden avoimuuteen koko unionissa, vähentää sääntelyn monimutkaisuutta ja kustannuksia, joita yrityksille ja erityisesti rajojen yli toimiville rahoituslaitoksille aiheutuu säännösten noudattamisesta, sekä edistää kilpailun vääristymien poistamista. Nämä sääntelytavoitteet voidaan saavuttaa parhaalla tavalla asetuksella, jolla varmistetaan suora soveltaminen ja varmistetaan yhtenäiset edellytykset estämällä direktiivin saattamisesta osaksi kansallista lainsäädäntöä johtuvat erot kansallisten vaatimusten välillä.

(6) Säännellyn markkinan ja monenkeskisen kaupankäyntijärjestelmän määritelmiä olisi selvennettävä, ja niiden olisi säilyttävä keskenään yhdenmukaisina sen osoittamiseksi, että ne edustavat tosiasiallisesti samaa järjestäytynyttä kaupankäyntitoimintoa. Määritelmien ulkopuolelle olisi suljettava sellaiset kahdenväliset järjestelmät, joissa sijoituspalveluyritys osallistuu jokaiseen kauppaan omaan lukuunsa toimivana osapuolena, vaikka se toimisi myyjän ja ostajan välillä ilman riskiä toimivana vastapuolena. Käsite "järjestelmä" kattaa sekä kaikki ne markkinat, jotka muodostuvat joukosta sääntöjä ja kauppapaikasta, että ne, joiden toiminta perustuu ainoastaan joukkoon sääntöjä. Säännellyillä markkinoilla ja monenkeskisillä kaupankäyntijärjestelmillä ei ole velvollisuutta pitää yllä "teknistä" järjestelmää toimeksiantojen yhteensovittamiseksi , ja niiden olisi voitava pitää yllä muita kaupankäyntiprotokollia, kuten järjestelmiä, joiden avulla käyttäjät voivat pyytää hintatarjouksia useilta tarjoajilta . Markkina, joka muodostuu ainoastaan joukosta sääntöjä, jotka sääntelevät jäsenyyteen, rahoitusvälineiden kaupankäynnin kohteeksi hyväksymiseen, jäsenten väliseen kaupankäyntiin, raportointiin ja soveltuvin osin avoimuusvelvoitteisiin liittyviä näkökohtia, katsotaan tässä asetuksessa tarkoitetuksi markkinaksi tai monenkeskiseksi kaupankäyntijärjestelmäksi, ja kyseisten sääntöjen mukaisesti toteutetut liiketoimet katsotaan tehdyiksi säännellyllä markkinalla tai monenkeskisessä kaupankäyntijärjestelmässä. Määritelmissä edellytetään intressien kokoamista yhteen siten, että tuloksena on sopimus, mikä tapahtuu, kun toteutus on järjestelmän sääntöjen mukainen tai siinä käytetään järjestelmän protokollia tai sen sisäisiä toimintamenetelmiä. Käsite "myynti- ja ostointressit" on ymmärrettävä laajasti siten, että se kattaa toimeksiannot, hintatarjoukset ja kiinnostuksen ilmaukset. Yksi tärkeistä vaatimuksista koskee velvollisuutta koota intressit yhteen kyseisessä järjestelmässä ja järjestelmän ylläpitäjän vahvistamien ehdottomien sääntöjen mukaisesti, mikä tarkoittaa, että ne kootaan yhteen järjestelmän sääntöjen mukaisesti tai käyttämällä järjestelmän protokollia tai sen sisäisiä toimintamenetelmiä (mukaan lukien ohjelmistoihin sisältyvät menetelmät). Käsite "ehdottomat säännöt" tarkoittaa sääntöjä, jotka eivät anna säännellyille markkinoille, markkinoiden ylläpitäjälle tai monenkeskistä kaupankäyntijärjestelmää ylläpitävälle sijoituspalveluyritykselle harkintavaltaa intressien keskinäisen vuorovaikutuksen suhteen. ▐

(7) Euroopan markkinoiden avoimuuden lisäämiseksi ja tehostamiseksi monenkeskisiä kaupankäyntipalveluita tarjoavien eri kauppapaikkojen toimintaedellytysten tasapuolisuuden lisäämiseksi on tarpeen ottaa käyttöön uusi organisoidun kaupankäyntijärjestelmän luokka joukkovelkakirjoja, strukturoituja rahoitustuotteita, päästöoikeuksia ja johdannaisia varten ja varmistaa, että sitä säännellään asianmukaisesti ja että siihen pääsyyn sovelletaan syrjimättömiä sääntöjä . Tämä uusi luokka määritellään laajasti, jotta se voisi kattaa nyt ja tulevaisuudessa kaikki sellaiset kaupankäynnin organisoidun toteuttamisen ja järjestämisen tyypit, jotka eivät vastaa nykyisten kauppapaikkojen toimintoja tai sääntelyvaatimuksia. Tämän vuoksi niihin on tarpeen soveltaa asianmukaisia toiminnan järjestämistä koskevia vaatimuksia ja avoimuussääntöjä, jotka tukevat tehokasta hinnanmuodostusta. Uusi luokka kattaa niin kutsutut broker crossing systems -järjestelmät, joita voidaan kuvailla sisäisiksi sähköisiksi täsmäytysjärjestelmiksi, joita asiakkaan toimeksiantoja toisen asiakkaan toimeksiantoja vastaan toteuttava sijoituspalveluyritys ylläpitää. Uusi luokka kattaa myös järjestelmät, joita olisi voitava käyttää selvityskelpoisia ja riittävän likvidejä johdannaisia koskevassa kaupankäynnissä mutta joilla ei ole kauppapaikkojen nykyisten luokkien ominaisuuksia . Sen sijaan kyseinen luokka ei kattaisi järjestelmiä, joissa ei tapahdu varsinaista kauppojen toteutusta tai järjestelyä, kuten ilmoitustauluja, joita käytetään osto- ja myynti-intressien julkistamiseen, muita yksikköjä, jotka kokoavat yhteen tai yhdistävät mahdollisia osto- tai myynti-intressejä, tai kaupan jälkeisen sähköisen vahvistuksen antamiseen liittyviä palveluita.

(8) Tämä uusi organisoitujen kaupankäyntijärjestelmien luokka täydentää nykyisiä kauppapaikkatyyppejä. Säännellyille markkinoille ja monenkeskisille kaupankäyntijärjestelmille on ominaista se, että liiketoimien toteuttamiseen ei liity harkintavaltaa, kun taas organisoidun kaupankäyntijärjestelmän ylläpitäjällä pitäisi olla harkintavaltaa liiketoimen toteutustapaan nähden. Tämän vuoksi liiketoimiin, jotka toteutetaan sijoituspalveluyrityksen tai markkinoiden ylläpitäjän ylläpitämässä organisoidussa kaupankäyntijärjestelmässä, olisi sovellettava liiketoiminnan menettelytapasääntöjä sekä parasta toteutusta (best execution) ja asiakastoimeksiantojen käsittelyä koskevia velvoitteita. Koska organisoitu kaupankäyntijärjestelmä on kuitenkin aito kauppapaikka , vaikka vain sen asiakkailla on pääsy siihen, kauppapaikan ylläpitäjän olisi oltava puolueeton. Sen vuoksi organisoidun kaupankäyntijärjestelmän ylläpitäjän olisi noudatettava vaatimuksia, jotka koskevat mahdollisten eturistiriitojen moitteetonta hallinnointia ja syrjimätöntä toteutusta, eikä sillä saisi olla mahdollisuutta toteuttaa kyseisessä järjestelmässä useiden kolmansien osapuolten osto- ja myynti-intressien välisiä liiketoimia eikä myöskään sellaisia asiakkaiden toimeksiantoja, jotka on koottu yhteen kyseisessä järjestelmässä asiakkaan omaa pääomaa vastaan. Tämän olisi myös estettävä niitä toimimasta kauppojen sisäisinä toteuttajina ylläpitämissään organisoiduissa kaupankäyntijärjestelmissä.

(9) Kaiken organisoidun kaupankäynnin olisi tapahduttava säännellyissä kauppapaikoissa, ja sen olisi oltava mahdollisimman avointa sekä ennen kauppaa että sen jälkeen. Sen vuoksi asianmukaisesti mitoitettuja avoimuusvaatimuksia olisi sovellettava kaikentyyppisiin kauppapaikkoihin ja kaikkiin rahoitusvälineisiin, joilla näissä kauppapaikoissa käydään kauppaa.

(10) Kaupankäynti talletustodistuksilla, pörssilistatuilla rahastoilla, sijoitustodistuksilla, samankaltaisilla rahoitusvälineillä ja muilla kuin kaupankäynnin kohteeksi säännellyillä markkinoilla otetuilla osakkeilla tapahtuu paljolti samalla tavalla ja palvelee lähes samaa taloudellista tarkoitusta kuin kaupankäynti osakkeilla, jotka on otettu kaupankäynnin kohteeksi säännellyillä markkinoilla. Sen vuoksi avoimuussäännökset, joita sovelletaan kaupankäynnin kohteeksi säännellyillä markkinoilla otettuihin osakkeisiin, olisi laajennettava koskemaan kyseisiä välineitä.

(11) Vaikka lähtökohtaisesti tunnustetaan, että kaupankäyntiä edeltäviä avoimuusvaatimuksia koskeva vapautusjärjestelmä on tarpeen markkinoiden tehokkaan toiminnan tukemiseksi, osakkeita koskevia nykyisiä vapautussäännöksiä, joita sovelletaan tällä hetkellä direktiivin 2004/39/EY ja Euroopan parlamentin ja neuvoston direktiivin 2004/39/EY täytäntöönpanosta tietojen kirjaamista koskevien sijoituspalveluyritysten velvoitteiden, liiketoimista ilmoittamisen, markkinoiden avoimuuden, rahoitusvälineiden kaupankäynnin kohteeksi ottamisen sekä direktiivissä määriteltyjen käsitteiden osalta 10 päivänä elokuuta 2006 annetun asetuksen (EY) N:o 1287/2006 (4) mukaisesti, on tarkistettava, jotta voidaan selvittää, ovatko niiden soveltamisala ja niihin sovellettavat edellytykset edelleen tarkoituksenmukaiset. Jotta voidaan varmistaa, että vapautuksia, joita myönnetään osakkeilla ja mahdollisesti muilla samankaltaisilla välineillä ja muilla tuotteilla kuin osakkeilla käytävää kauppaa edeltävistä avoimuusvaatimuksista erityisten markkinamallien ja toimeksiantotyyppien ja kokojen perusteella, sovelletaan yhtenäisesti, Euroopan parlamentin ja neuvoston asetuksella (EU) N:o 1095/2010 (5) perustetun Euroopan valvontaviranomaisen (Euroopan arvopaperimarkkinaviranomainen) (EAMV) olisi arvioitava, ovatko vapautuksen soveltamista koskevat yksittäiset pyynnöt tämän asetuksen ja tulevien delegoitujen säädösten mukaiset. EAMV:n olisi laadittava kyseinen arviointi asetuksen (EU) N:o 1095/2010 29 artiklan mukaisen lausunnon muodossa. Lisäksi EAMV:n olisi tarkasteltava asianmukaiseen määräaikaan mennessä uudelleen vapautuksia, joita sovelletaan jo nyt osakkeisiin, ja olisi laadittava saman menettelyn mukaisesti arviointi siitä, ovatko kyseiset vapautukset edelleen tämän asetuksen ja tulevien delegoitujen säädösten sääntöjen mukaiset.

(12) Finanssikriisi toi esiin tiettyjä heikkouksia tavassa, jolla muiden rahoitusvälineiden kuin osakkeiden kaupankäyntitilaisuuksia ja hintoja koskevat tiedot asetetaan markkinatoimijoiden saataville (heikkoudet liittyivät tietojen ajoitukseen, yksityiskohtaisuuteen, yhtäläisiin tiedonsaantimahdollisuuksiin ja luotettavuuteen). Sen vuoksi olisi otettava käyttöön oikea-aikaiset kauppaa edeltävät ja sen jälkeiset avoimuusvaatimukset, joissa otetaan huomioon erot tietyntyyppisten muiden rahoitusvälineiden kuin osakkeiden ominaisuuksissa ja markkinarakenteissa , ja mukautettava niitä tarvittaessa siten, että ne soveltuvat sekä automaattisiin että huutokauppaa sisältäviin hintatarjousjärjestelmiin . Jotta kaikilla asianomaisilla välineillä olisi vakaat avoimuuspuitteet, kyseisiä avoimuusvaatimuksia olisi sovellettava joukkovelkakirjoihin ja strukturoituihin rahoitustuotteisiin, joista on julkaistu esite tai jotka joko on otettu kaupankäynnin kohteeksi säännellyillä markkinoilla tai joilla käydään kauppaa monenkeskisessä kaupankäyntijärjestelmässä tai organisoidussa kaupankäyntijärjestelmässä, johdannaisiin, joilla käydään kauppaa tai jotka on otettu kaupankäynnin kohteeksi säännellyillä markkinoilla, monenkeskisessä kaupankäyntijärjestelmässä ja organisoidussa kaupankäyntijärjestelmässä tai joille voidaan tehdä keskitetty selvitys, sekä kaupankäynnin jälkeisen avoimuuden osalta johdannaisiin, jotka on ilmoitettu kauppatietorekistereihin. Tämän vuoksi vain ne rahoitusvälineet ▐, jotka on suunniteltu yksilöllisesti tai jotka eivät ole riittävän likvidejä , jäisivät avoimuusvelvoitteiden soveltamisalan ulkopuolelle.

(13) Joukkovelkakirjojen, strukturoitujen rahoitustuotteiden ja johdannaisten markkinoilla käytävään kauppaan on tuotava riittävästi avoimuutta tuotteiden arvonmäärityksen helpottamiseksi ja hinnanmuodostuksen tehostamiseksi. Strukturoitujen rahoitustuotteiden olisi katettava muun muassa asetuksen (EY) N:o 809/2004 (6) 2 artiklan 5 kohdan määritelmän mukaiset omaisuusvakuudelliset arvopaperit, joita ovat muun muassa velkarypäsvakuudelliset velkasitoumukset.

(13 a) Oikeusvarmuuden takaamiseksi on asianmukaista selventää tiettyjä poikkeuksia tämän asetuksen soveltamisalasta. Vaikka avoimuuden ja markkinoiden eheyden varmistamiseksi on tärkeää säännellä valuuttajohdannaisia, joihin sisältyy valuuttaperusteisesti määräytyviin käteissuorituksiin johtavia swap-sopimuksia, spot-valuuttaliiketoimien ei pitäisi kuulua tämän asetuksen soveltamisalaan. Vastaavasti on tärkeää selventää, että vakuutussopimuksia, jotka koskevat jotakin vakuutus- ja jälleenvakuutustoiminnan aloittamisesta ja harjoittamisesta 25 päivänä marraskuuta 2009 annetun Euroopan parlamentin ja neuvoston direktiivin 2009/138/EY (Solvenssi II) (7) liitteessä I tarkoitettua toimintoluokkaa, ei katsota tässä asetuksessa tarkoitetuiksi johdannaisiksi, jos ne tehdään unionin tai kolmannen maan vakuutusyrityksen tai jälleenvakuutusyrityksen kanssa. Vaikka myös algoritmisesta kaupankäynnistä aiheutuvia riskejä olisi säänneltävä, algoritmien käyttö kaupan jälkeisten riskien vähentämispalveluissa ei ole algoritmista kaupankäyntiä.

(14) Jotta kauppapaikoissa sovellettavat edellytykset olisivat yhtenäiset, erityyppisiin kauppapaikkoihin olisi sovellettava samoja kauppaa edeltäviä ja sen jälkeisiä avoimuusvaatimuksia. Avoimuusvaatimusten olisi oltava oikeasuhteisia, ja ne olisi mitoitettava eri rahoitusvälinetyypeittäin, kuten osakkeet, joukkovelkakirjat ja johdannaiset, ja niissä olisi otettava huomioon sijoittajien ja liikkeeseenlaskijoiden, kuten valtion joukkovelkakirjojen liikkeeseenlaskijoiden, edut ja markkinoiden likviditeetti. Avoimuusvaatimukset olisi myös mitoitettava kaupankäyntityypeittäin, kuten tarjouskirjahuutokauppaan ja hintanoteerauksiin perustuvat kaupankäyntijärjestelmät , kuten tarjouspyyntöjärjestelmät, sekä hybridi- ja huutokauppajärjestelmät, ja niissä olisi otettava huomioon liikkeeseenlasku, liiketoimen koko ja kansallisten markkinoiden ominaisuudet.

(15) Jotta voidaan varmistaa, että OTC-kaupankäynti ei vaaranna tehokasta hinnanmuodostusta eikä avoimia ja tasapuolisia toimintaedellytyksiä eri kaupankäyntitapojen välillä, sijoituspalveluyrityksiin, jotka käyvät kauppaa rahoitusvälineillä omaan lukuun pörssin ulkopuolella, olisi sovellettava asianmukaisia kauppaa edeltäviä avoimuusvaatimuksia siltä osin kuin kyseiset yritykset harjoittavat kaupankäyntiä osakkeita, talletustodistuksia, pörssilistattuja rahastoja, sijoitustodistuksia tai muita samankaltaisia rahoitusvälineitä sekä joukkovelkakirjoja, strukturoituja rahoitustuotteita ja selvityskelpoisia johdannaisia koskevien kauppojen sisäisinä toteuttajina.

(16) Sijoituspalveluyritys, joka toteuttaa asiakastoimeksiantoja omaa pääomaansa vastaan, olisi katsottava kauppojen sisäiseksi toteuttajaksi (systematic internaliser, SI), jollei liiketoimia toteuteta säänneltyjen markkinoiden, monenkeskisten kaupankäyntijärjestelmien ja organisoitujen kaupankäyntijärjestelmien ulkopuolella tilapäiseltä ▐ ja epäsäännölliseltä pohjalta. Kauppojen sisäiset toteuttajat olisi määriteltävä sijoituspalveluyrityksiksi, jotka suunnitelmallisesti, säännöllisesti ja järjestelmällisesti käyvät kauppaa omaan lukuunsa toteuttamalla asiakkaiden toimeksiantoja kahdenvälisesti säänneltyjen markkinoiden, monenkeskisen kaupankäyntijärjestelmän tai organisoidun kaupankäyntijärjestelmän ulkopuolella. Sen varmistamiseksi, että tätä määritelmää sovelletaan objektiivisesti ja tehokkaasti sijoituspalveluyrityksiin, kaikki asiakkaiden kanssa asiakastoimeksiantoja toteuttamalla harjoitettu kahdenvälinen kauppa olisi katsottava relevantiksi ja kauppojen sisäisiksi toteuttajiksi rekisteröitävien sijoituspalveluyritysten yksilöimiseksi olisi otettava käyttöön rahoitusvälineittäin tai omaisuuseräluokittain määriteltävät määrälliset kriteerit niiden laadullisten kriteerien lisäksi, jotka sisältyvät asetuksen (EY) N:o 1287/2006 21 artiklaan. Organisoitu kaupankäyntijärjestelmä voi olla mikä tahansa järjestelmä tai kauppapaikka, jossa useiden kolmansien osapuolten osto- ja myynti-intressit voivat olla keskenään vuorovaikutuksessa järjestelmässä, mutta kauppojen sisäisellä toteuttajalla ei saisi olla oikeutta koota yhteen kolmansien osapuolten osto- ja myynti-intressejä. Jotta taataan hinnanmuodostusprosessin laatu, on asianmukaista rajoittaa olosuhteita, joissa OTC-kauppaa voidaan käydä kauppojen sisäisen toteuttajan ulkopuolella, ja toimivaltaisten viranomaisten olisi varmistettava, että osakkeiden osalta sellaiseen järjestelmään osallistuja, jossa sijoituspalveluyritys toteuttaa asiakkaiden toimeksiantoja omaa pääomaa vastaan, ei ole etuoikeutetussa asemassa toimeksiantojen toteuttamisen suhteen.

(17) Kauppojen sisäiset toteuttajat saattavat päättää myöntää pääsyn niiden hintatarjouksia koskeviin tietoihin ainoastaan yksityisasiakkailleen , ainoastaan ammattimaisille asiakkailleen tai molemmille. Ne eivät saisi voida harjoittaa syrjintää näiden asiakasryhmien sisällä , mutta niiden olisi sallittava ottaa huomioon asiakkaiden väliset erot esimerkiksi suhteessa luottoriskiin . Kauppojen sisäisiä toteuttajia ei velvoiteta julkistamaan sitovia hintatarjouksia oman pääoman ehtoisia rahoitusvälineitä koskevista liiketoimista, jotka ovat tavanomaista markkinakokoa suurempia , eikä muita kuin oman pääoman ehtoisia rahoitusvälineitä koskevista liiketoimista, jotka ovat vähittäismarkkinakokoa suurempia . Rahoitusvälinelajin tavanomainen markkinakoko tai vähittäismarkkinakoko ei saa olla merkittävällä tavalla suhteeton verrattuna kuhunkin kyseiseen lajiin kuuluvaan rahoitusvälineeseen.

(18) On tarkoituksenmukaista varmistaa, että mahdollisimman suuri osa kaupasta, jota käydään säänneltyjen toteuttamispaikkojen ulkopuolella, tapahtuu organisoiduissa järjestelmissä, joihin sovelletaan asianmukaisia avoimuutta koskevia vaatimuksia samalla kun varmistetaan, että kooltaan suurien ja epäsäännöllisten liiketoimien toteuttaminen on mahdollista. Tämän asetuksen tarkoituksena ei ole edellyttää kauppaa edeltävien avoimuusvaatimusten soveltamista OTC-liiketoimiin, joihin sisältyy liikkeeseenlasku ensimarkkinoille ja joiden luonteeseen kuuluu, että rahoitusvälineet ovat yksilöllisesti suunniteltuja hyväksyttyjen finanssialan ja finanssialan ulkopuolisten vastapuolien erityisvaatimusten mukaisesti ja osa liikesuhdetta, jolle puolestaan on ominaista tavanomaista markkinakokoa tai vähittäismarkkinakokoa suuremmat kaupat ja kauppojen toteuttaminen niiden järjestelmien ulkopuolella, joita kyseinen yritys yleensä käyttää liiketoiminnassaan kauppojen sisäisenä toteuttajana .

(19) Markkinatietojen olisi oltava helposti ja välittömästi käyttäjien saatavilla mahdollisimman eritellyssä muodossa, jotta sijoittajat ja niiden tarpeita täyttävät tietopalveluiden tarjoajat voivat mukauttaa tietosovelluksia mahdollisimman kattavasti. Tämän vuoksi kauppaa edeltävät ja sen jälkeiset avoimuustiedot olisi asetettava yleisön saataville eriytettyinä markkinatoimijoille tietojen ostamisesta aiheutuvien kustannusten alentamiseksi ja olisi käytettävä hyväksyttyjä julkistamisjärjestelmiä, jotta voidaan varmistaa näiden tietojen johdonmukaisuus ja laatu sekä kaupan jälkeisten konsolidoitujen kauppatietojen toimittaminen .

(20) Yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24 päivänä lokakuuta 1995 annettua Euroopan parlamentin ja neuvoston direktiiviä 95/46/EY (8) sekä yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annettua Euroopan parlamentin ja neuvoston asetusta (EY) N:o 45/2001 (9) olisi sovellettava täysimääräisesti jäsenvaltioiden ja EAMV:n tämän asetuksen ja erityisesti sen IV osaston mukaisesti harjoittamaan henkilötietojen vaihtoon, välitykseen ja käsittelyyn.

(21) Ottaen huomioon G-20-maiden johtajien Pittsburghin huippukokouksessa 25 päivänä syyskuuta 2009 tekemä sopimus vakioiduilla OTC-johdannaissopimuksilla käytävän kaupan siirtämisestä tarvittaessa pörsseihin tai sähköisiin kauppapaikkoihin olisi määriteltävä muodollinen sääntelymenettely, jota noudatetaan valtuuksien antamisessa finanssialan vastapuolten ja suurten finanssialan ulkopuolisten vastapuolten väliseen kaupankäyntiin millä tahansa johdannaisilla, jotka on katsottu selvityskelpoisiksi ja jotka ovat riittävän likvidejä, jotta niitä voidaan käsitellä monenlaisissa kauppapaikoissa, jotka ovat vastaavanlaisen sääntelyn kohteina ▐. Tällä asetuksella ei ole tarkoitus kieltää tai rajoittaa yksilöllisesti suunniteltujen johdannaissopimusten käyttöä tai tehdä niistä kohtuuttoman kalliita muille kuin finanssialan laitoksille. Näin ollen riittävän likviyden arvioinnissa olisi otettava huomioon kansallisten markkinoiden ominaisuudet, mukaan lukien sellaiset seikat kuin markkinatoimijoiden lukumäärä ja tyyppi tietyillä markkinoilla, sekä liiketoimien ominaisuudet, kuten liiketoimien koko ja toteutustiheys kyseisillä markkinoilla. Tällä asetuksella ei myöskään ole tarkoitus estää kaupan jälkeisten riskien vähentämispalvelujen käyttöä.

(22) Ottaen huomioon G-20-maiden johtajien Pittsburghin huippukokouksessa 25 päivänä syyskuuta 2009 tekemä sopimus vakioiduilla OTC-johdannaissopimuksilla käytävän kaupan siirtämisestä tarvittaessa pörsseihin tai sähköisiin kauppapaikkoihin sekä monien OTC-johdannaisten suhteellisen alhainen likviditeetti on aiheellista säätää sopivasta määrästä hyväksyttäviä kauppapaikkoja, joissa voidaan käydä kyseiseen sitoumukseen perustuvaa kauppaa. Kaikkiin hyväksyttäviin kauppapaikkoihin olisi sovellettava tiiviisti yhtenäistettyjä sääntelyvaatimuksia seuraavien seikkojen osalta: Kaikkiin hyväksyttäviin kauppapaikkoihin olisi sovellettava tiiviisti yhtenäistettyjä sääntelyvaatimuksia seuraavien seikkojen osalta: toiminnan järjestämiseen ja itse toimintaan liittyvät näkökohdat, eturistiriitojen lieventämistä koskevat järjestelyt, kaikenlaisen kaupankäyntitoiminnan valvonta sekä kauppaa edeltävä ja sen jälkeinen avoimuus mitoitettuna rahoitusvälineittäin ja kaupankäyntimalleittain . Kauppapaikkojen ylläpitäjillä olisi kuitenkin oltava mahdollisuus järjestää tähän sitoumukseen perustuvia liiketoimia niiden osapuolten välillä harkinnanvaraisesti toteutusta ja likviditeettiä koskevien edellytysten parantamiseksi.

(23) Kyseisiä johdannaisia koskevan kaupankäyntivelvoitteen olisi mahdollistettava tehokas kilpailu hyväksyttävien kauppapaikkojen välillä. Sen vuoksi kyseisien kauppapaikkojen ei pitäisi pystyä vaatimaan yksinoikeuksia mihinkään mainitun kaupankäyntivelvoitteen soveltamisalaan kuuluviin johdannaisiin voidakseen estää muita kauppapaikkoja tarjoamasta kaupankäyntiä näillä välineillä. Jotta johdannaisilla kauppaa käyvien kauppapaikkojen välillä olisi tehokasta kilpailua, on olennaista, että kauppapaikoilla on syrjimätön ja avoin pääsy keskusvastapuoliin. Syrjimättömän pääsyn keskusvastapuoleen olisi tarkoitettava sitä, että kauppapaikalla on oikeus syrjimättömään kohteluun siltä osin kuin on kyse siitä, kuinka sopimuksia, joilla käydään kauppaa sen järjestelmässä, kohdellaan vakuutusvaatimusten ja taloudelliselta kannalta vastaavien sopimusten nettoutuksen osalta sekä saman keskusvastapuolen selvittämien vastaavien sopimusten hintojen välisten korrelaatioiden osalta, ja lisäksi oikeus syrjimättömiin selvitysmaksuihin.

(24) Jotta varmistetaan finanssimarkkinoiden asianmukainen toiminta ja eheys, sijoittajansuoja ja finanssijärjestelmän vakaus, on EAMV:n asianmukaisten koordinointi- ja varotoimenpidevaltuuksien lisäksi luotava mekanismi, jonka avulla voidaan seurata sijoitustuotteiden suunnittelua, ja määriteltävä valtuudet sellaisen sijoitustuotteen markkinoinnin, jakelun ja myynnin kieltämiseen tai rajoittamiseen , johon liittyy sijoittajansuojaa, finanssimarkkinoiden asianmukaista toimintaa ja eheyttä tai koko finanssijärjestelmän tai sen osan vakautta koskevia vakavia huolenaiheita. Tällaisten toimivaltaisille viranomaisille ja poikkeustapauksissa EAMV:lle annettujen valtuuksien käytön edellytykseksi olisi asetettava tiettyjen ehtojen täyttyminen. Näiden ehtojen täyttyessä toimivaltaisen viranomaisen tai poikkeustapauksissa EAMV:n olisi voitava varotoimenpiteenä asettaa kielto tai rajoitus ennen sijoitustuotteen tai rahoitusvälineen markkinointia, jakelua tai myyntiä asiakkaille.

(25) Toimivaltaisten viranomaisten olisi annettava EAMV:lle yksityiskohtaiset tiedot pyynnöistään, jotka koskevat position pienentämistä johdannaissopimukseen nähden, mahdollisista kertaluontoisista limiiteistä sekä mahdollisista ennakkoon asetettavista positiolimiiteistä mainittujen valtuuksien käytön koordinoinnin ja yhtenäisyyden parantamiseksi. Toimivaltaisen viranomaisen mahdollisesti soveltamia etukäteen asetettavia positiolimiittejä koskevat olennaiset tiedot olisi julkaistava EAMV:n verkkosivustolla.

(26) EAMV:n olisi voitava pyytää keneltä tahansa henkilöltä tietoja tämän positiosta suhteessa johdannaissopimukseen, pyytää kyseisen position pienentämistä sekä rajoittaa henkilöiden mahdollisuutta toteuttaa hyödykejohdannaisia koskevia yksittäisiä liiketoimia. EAMV:n olisi sen jälkeen ilmoitettava asianomaisille toimivaltaisille viranomaisille toimenpiteistä, joita se ehdottaa toteutettaviksi, ja myös julkistettava kyseiset toimenpiteet.

(27) Tiedot rahoitusvälineitä koskevista liiketoimista olisi toimitettava toimivaltaisille viranomaisille EAMV:n koordinoiman järjestelmän kautta , jotta nämä voivat havaita ja tutkia mahdolliset markkinoiden väärinkäyttötapaukset sekä seurata markkinoiden tasapuolista ja asianmukaista toimintaa ja sijoituspalveluyritysten harjoittamaa toimintaa. Tämä valvonta kattaa kaikki rahoitusvälineet, jotka on otettu kaupankäynnin kohteeksi säännellyillä markkinoilla tai joilla käydään kauppaa kauppapaikassa , ja kaikki välineet, joiden arvo riippuu kyseisien välineiden arvosta tai vaikuttaa siihen. Jotta voidaan välttää se, että sijoituspalveluyrityksiin kohdistuu tarpeetonta hallinnollista rasitusta, rahoitusvälineet, joilla ei käydä kauppaa organisoidusti ja jotka eivät todennäköisesti joudu markkinoiden väärinkäytön kohteeksi, olisi jätettävä ilmoitusvelvoitteen soveltamisalan ulkopuolelle. Näissä ilmoituksissa olisi käytettävä oikeushenkilötunnistetta G-20-maiden sitoumusten mukaisesti. Komission olisi myös ilmoitettava, ovatko ilmoitukset sisällöltään ja muodoltaan riittäviä markkinoiden väärinkäytön havaitsemiseksi, mitkä ovat ilmoitettujen tietojen suuren määrän vuoksi tarvittavat seurannan prioriteetit, onko tarpeen ilmoittaa algoritmin käytöstä vastaavan päätöksentekijän henkilöllisyys sekä mitä erityisjärjestelyjä tarvitaan, jotta varmistetaan, että arvopaperien lainauksesta ja takaisinostosopimuksista ilmoitetaan asianmukaisesti, jotta kaikki asiaankuuluvat toimivaltaiset viranomaiset voivat harjoittaa valvontaa.

(28) Jotta liiketoimista annettavat ilmoitukset palvelisivat tarkoitustaan markkinoiden seurantavälineenä, niissä olisi mainittava sijoituspäätöksen tehnyt henkilö ja päätöksen täytäntöönpanosta vastaavat henkilöt. Sen avoimuusjärjestelmän lisäksi, josta säädetään lyhyeksimyynnistä ja tietyistä luottoriskinvaihtosopimuksiin liittyvistä kysymyksistä 14 päivänä maaliskuuta 2012 annetussa Euroopan parlamentin ja neuvoston asetuksessa (EU) N:o 236/2012 (10), lyhyeksimyynnin markkinointi antaa hyödyllistä lisätietoa, jonka avulla toimivaltaiset viranomaiset voivat seurata lyhyeksimyyynnin määrää. Sijoituspalveluyritysten on ilmoitettava, ovatko osakkeiden tai valtionlainan liikeeseenlaskijoiden velkainstrumenttien myynnit lyhyeksimyyntejä. Toimivaltaisten viranomaisten on myös tarpeen saada kaikki tiedot toimeksiantojen toteuttamisprosessin kaikissa vaiheissa eli kauppaa koskevasta alustavasta päätöksestä sen toteuttamiseen saakka. Sen vuoksi sijoituspalveluyritysten edellytetään pitävän kirjaa kaikista rahoitusvälineitä koskevista liiketoimistaan ja kauppapaikkojen ylläpitäjien pitävän kirjaa kaikista niiden järjestelmiin toimitetuista toimeksiannoista. EAMV:n olisi koordinoitava toimivaltaisten viranomaisten välistä tietojenvaihtoa, jotta voidaan varmistaa, että niillä on mahdollisuus saada kaikki tiedot niiden harjoittaman valvonnan piiriin kuuluvia rahoitusvälineitä koskevista liiketoimista ja toimeksiannoista, mukaan lukien niiden alueen ulkopuolella toimivissa kauppapaikoissa sovitut liiketoimet ja toimeksiannot.

(29) Samojen tietojen ilmoittamista kahteen kertaan olisi vältettävä. Asetuksen (EU) N:o 648/2012 mukaisesti rekisteröidyille tai tunnustetuille kauppatietorekistereille asianomaisista rahoitusvälineistä annettuja ilmoituksia, jotka sisältävät kaikki liiketoimista annettavissa ilmoituksissa vaadittavat tiedot, ei pitäisi olla tarpeen antaa toimivaltaisille viranomaisille vaan kauppatietorekistereiden olisi toimitettava ne niille. Asetusta (EU) N:o 648/2012 olisi muutettava tämän mukaisesti.

(30) Toimivaltaisten viranomaisten toteuttaman tietojen vaihdon tai toimittamisen olisi tapahduttava yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24 päivänä lokakuuta 1995 annetussa Euroopan parlamentin ja neuvoston direktiivissä 95/46/EY (11) säädettyjen, henkilötietojen toimittamista koskevien sääntöjen mukaisesti. EAMV:n harjoittaman tietojen vaihdon tai toimittamisen olisi tapahduttava yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annetussa Euroopan parlamentin ja neuvoston asetuksessa (EY) N:o 45/2001 (12) säädettyjen, henkilötietojen toimittamista koskevien sääntöjen mukaisesti, ja kyseistä asetusta olisi sovellettava kokonaisuudessaan tämän asetuksen soveltamiseksi tapahtuvaan henkilötietojen käsittelyyn.

(31) Asetuksella (EU) N:o 648/2012 vahvistetaan perusteet, joiden mukaan määritetään, milloin OTC-johdannaislajien olisi kuuluttava selvitysvelvollisuuden piiriin. Kyseisellä asetuksella estetään myös kilpailunvääristymät edellyttämällä, että keskusvastapuolilla, jotka tarjoavat OTC-johdannaisten selvityspalveluita, on oltava syrjimätön pääsy kauppapaikoille ja että keskusvastapuolilla, jotka tarjoavat OTC-johdannaisten selvityspalveluita, on oltava syrjimätön pääsy kauppapaikkojen kauppatietoihin. Koska OTC-johdannaiset määritellään johdannaissopimuksiksi, joita ei panna täytäntöön säännellyillä markkinoilla, säänneltyjä markkinoita koskevia vastaavia vaatimuksia ei ole tarpeen ottaa käyttöön tämän asetuksen mukaisesti. Johdannaisten, joilla käydään kauppaa säännellyillä markkinoilla, olisi muualla kaupankäynnin kohteena olevien johdannaisten tavoin kuuluttava selvitysvelvollisuuden piiriin edellyttäen, että EAMV on ilmoittanut niiden kuuluvan sen piiriin.

(32) Sen lisäksi, että direktiivissä 2004/39/EY säädetään vaatimuksista, joilla jäsenvaltioita estetään rajoittamasta kohtuuttomasti mahdollisuutta käyttää kaupan jälkeistä infrastruktuuria, kuten keskusvastapuoli- ja selvitysjärjestelyitä, tällä asetuksella on tarpeen poistaa monia muita kaupallisia esteitä, joita voidaan käyttää siirtokelpoisten arvopaperien ja rahamarkkinavälineiden selvityspalveluihin kohdistuvan kilpailun estämiseen. Syrjivien käytäntöjen välttämiseksi keskusvastapuolten olisi suostuttava selvittämään eri kauppapaikoissa toteutettuja liiketoimia siltä osin kuin kyseisissä kauppapaikoissa noudatetaan keskusvastapuolen vahvistamia toiminnallisia ja teknisiä vaatimuksia. Pääsy olisi evättävä vain, jos se selvästi uhkaisi keskusvastapuolen sujuvaa ja asianmukaista toimintaa tai finanssimarkkinoiden toimintaa tavalla, joka aiheuttaisi järjestelmäriskin .

(33) Kauppapaikkoja olisi myös vaadittava tarjoamaan pääsy, mukaan lukien tiedonsaanti, avoimin ja syrjimättömin perustein keskusvastapuolille, jotka ovat halukkaat selvittämään kauppapaikassa toteutettuja liiketoimia paitsi jos tällainen pääsy uhkaisi markkinoiden sujuvaa tai moitteetonta toimintaa . Keskusvastapuolen pääsyn kauppapaikkaan olisi sallittava järjestelyt, joissa useat keskusvastapuolet käyttävät saman kauppapaikan kauppatietoja. Tämä ei saisi kuitenkaan johtaa yhteentoimivuuteen johdannaisten selvityksessä eikä likviditeetin pirstoutumiseen. Esteiden ja syrjivien käytäntöjen poistamisella on tarkoitus lisätä rahoitusvälineiden selvittämiseen ja kauppaan kohdistuvaa kilpailua investointikustannusten ja vieraan pääoman kustannusten alentamiseksi, tehottomuuksien poistamiseksi ja unionin markkinoilla harjoitettavan innovaatiotoiminnan vauhdittamiseksi. Komission olisi jatkettava kaupan jälkeisen infrastruktuurin kehityksen tiivistä seurantaa ja puututtava tarvittaessa tilanteeseen estääkseen kilpailunvääristymien ilmenemisen sisämarkkinoilla.

(34) Kolmansien maiden yritysten unionissa tarjoamiin palveluihin sovelletaan kansallisia järjestelmiä ja vaatimuksia. Nämä järjestelmät ovat hyvin erilaisia ja niiden mukaisesti toimiluvan saaneilla yrityksillä ei ole palvelujen tarjoamisen vapautta eikä sijoittautumisvapautta muissa jäsenvaltioissa kuin siinä, johon ne ovat sijoittautuneet. On aiheellista ottaa käyttöön yhteinen sääntelykehys unionin tasolla. Järjestelmässä olisi yhdenmukaistettava nykyinen hajanainen kehys, taattava varmuus ja yhdenmukainen kohtelu unionissa toimilupaa hakeville kolmannen maan yrityksille, varmistettava, että komissio on arvioinut tosiasiallista vastaavuutta , sekä tarjottava vastaavantasoinen suoja asiakkaille , jotka saavat EU:ssa palveluja kolmansien maiden yrityksiltä , ja vastavuoroinen pääsy kolmansien maiden markkinoille . Järjestelmää soveltaessaan komission ja jäsenvaltioiden olisi asetettava etusijalle G20-ryhmän unionin suurimpien kauppakumppaneiden kanssa tekemien sitoumusten ja sopimusten kattamat alat, ja niiden olisi otettava huomioon unionin keskeinen asema maailmanlaajuisilla finanssimarkkinoilla ja varmistettava, että kolmansia maita koskevien vaatimusten soveltaminen ei estä unionin sijoittajia ja liikkeeseenlaskijoita sijoittamasta kolmansiin maihin tai hankkimasta rahoitusta kolmansista maista tai kolmansien maiden sijoittajia ja liikkeeseenlaskijoita sijoittamasta, hankkimasta pääomaa tai hankkimasta muita finanssialan palveluja unionin markkinoilla, jos tämä ei ole tarpeen toiminnan vakauteen liittyvistä syistä, jotka ovat objektiivisia ja tietoon perustuvia.

(35) Yksityisasiakkaille tai sellaisille yksityisasiakkaille, jotka haluavat tulla kohdelluiksi unionissa ammattimaisina sijoittajina, tarjottavien palvelujen edellytyksenä olisi aina oltava sivuliikkeen perustaminen unioniin. Sivuliikkeen perustamisen olisi oltava toimiluvan varaista ja valvonnan alaista unionissa. Kyseisen toimivaltaisen viranomaisen ja kolmannen maan toimivaltaisen viranomaisen välillä olisi oltava asianmukaiset yhteistyöjärjestelyt. Palvelujen tarjoaminen ilman sivuliikettä olisi rajoitettava hyväksyttäviin vastapuoliin ja muista syistä kuin oman valintansa perusteella ammattimaisina pidettäviin asiakkaisiin . Tämän olisi edellytettävä EAMV:n rekisteröintiä ja valvontaa kyseisessä kolmannessa maassa. EAMV:n ja kolmannen maan toimivaltaisten viranomaisten välillä olisi oltava asianmukaiset yhteistyöjärjestelyt.

(36) Tämän asetuksen säännökset, joita sovelletaan kolmansien maiden yritysten unionissa tarjoamiin palveluihin tai harjoittamaan toimintaan , eivät saisi vaikuttaa unioniin sijoittautuneiden henkilöiden mahdollisuuteen saada sijoituspalveluja kolmannen maan yritykseltä unionissa omasta yksinomaisesta aloitteestaan tai unionin sijoituspalveluyritysten tai luottolaitosten mahdollisuuksiin saada sijoituspalveluja tai -toimintaa kolmannen maan yritykseltä taikka asiakkaan mahdollisuuksiin saada kolmannen maan yritykseltä sijoituspalveluja tällaisen luottolaitoksen tai sijoituspalveluyrityksen välityksellä. Kun kolmannen maan yritys tarjoaa palveluja unioniin sijoittautuneelle henkilölle tämän omasta yksinomaisesta aloitteesta, palveluja ei saisi katsoa unionin alueella tarjotuiksi. Kun kolmannen maan yritys hakee asiakkaita tai potentiaalisia asiakkaita unionissa tai mainostaa sijoituspalveluja tai -toimintaa yhdessä oheispalvelujen kanssa unionissa, tätä ei pitäisi katsoa palveluksi, joka tarjotaan asiakkaan omasta yksinomaisesta aloitteesta.

(37) Päästöoikeuksien (EUA) jälkimarkkinoiden spot-kaupassa on esiintynyt vilpillisiä menettelyjä, jotka voivat heikentää luottamusta direktiivillä 2003/87/EY luotuihin päästökauppajärjestelmiin, ja parhaillaan toteutetaan toimenpiteitä, joilla pyritään lujittamaan EU:n päästökauppaoikeusrekisterijärjestelmää ja edellytyksiä, jotka on asetettu tilin avaamiselle EU:n päästöoikeuksilla käytävää kauppaa varten. Kyseisten markkinoiden eheyden tukemiseksi ja tehokkaan toiminnan takaamiseksi, mukaan lukien kaupankäyntitoiminnan kattava valvonta, on aiheellista täydentää direktiivin 2003/87/EY mukaisesti toteutettavia toimenpiteitä sisällyttämällä päästöoikeudet kaikilta osin kyseisen direktiivin ja sisäpiirikaupoista ja markkinoiden manipuloinnista (markkinoiden väärinkäyttö) 28 päivänä tammikuuta 2003 annetun Euroopan parlamentin ja neuvoston direktiivin 2003/6/EY (13) soveltamisalaan ▐.

(38) Komissiolle olisi siirrettävä valta hyväksyä Euroopan unionin toiminnasta tehdyn sopimuksen 290 artiklan mukaisesti säädösvallan siirron nojalla annettavia delegoituja säädöksiä tiettyjen määritelmien täsmentämisestä , kaupan avoimuutta koskevien vaatimusten täsmällisistä ominaisuuksista, kauppaa edeltävistä avoimuusvaatimuksista myönnettävien vapautusten yksityiskohtaisista edellytyksistä, kaupan jälkeistä viivästettyä julkistamista koskevista järjestelyistä, perusteista, joiden mukaan kauppaa edeltäviä avoimuusvelvollisuuksia sovelletaan kauppojen sisäisiin toteuttajiin, markkinatietojen saatavuuteen liittyvistä kustannuksiin liittyvistä erityissäännöksistä, perusteista, joiden mukaan kauppapaikat ja keskusvastapuolet myöntävät tai epäävät toistensa pääsyn, sekä niiden edellytysten tarkemmasta määrityksestä, joiden täyttyessä sijoittajansuojaan, finanssimarkkinoiden asianmukaiseen toimintaan ja eheyteen tai unionin koko finanssijärjestelmän tai sen osan vakauteen kohdistuvat uhat edellyttävät EAMV:n toimia. On erityisen tärkeää, että komissio asiaa valmistellessaan toteuttaa asianmukaiset kuulemiset, myös asiantuntijatasolla ja erityisesti EAMV:n kanssa. Komission olisi delegoituja säädöksiä valmistellessaan ja laatiessaan varmistettava, että asianomaiset asiakirjat toimitetaan Euroopan parlamentille ja neuvostolle yhtäaikaisesti, hyvissä ajoin ja asianmukaisesti.

(39) Jotta voidaan varmistaa tämän asetuksen yhdenmukainen täytäntöönpano, komissiolle olisi siirrettävä täytäntöönpanovaltaa. Tämän täytäntöönpanovallan olisi koskettava kolmansien maiden yritysten palvelutarjontaan sovellettavista kolmansien maiden lainsäädäntö- ja valvontakehyksistä tehtävän vastaavuuspäätöksen tekemistä, ja sitä olisi käytettävä yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä, 16 päivänä helmikuuta 2011 annetun Euroopan parlamentin ja neuvoston asetuksen (EU) N:o 182/2011 (14) mukaisesti.

(40) Jäsenvaltiot eivät voi riittävällä tavalla saavuttaa tämän asetuksen tavoitteita, joita ovat määritellä yhtenäiset rahoitusvälineisiin sovellettavat vaatimukset, jotka koskevat kauppatietojen julkistamista, liiketoimista annettavia ilmoituksia toimivaltaisille viranomaisille, kaupankäyntiä johdannaisilla organisoiduissa kauppapaikoissa, syrjimätöntä pääsyä selvitykseen, valtuuksia tuotteita koskevien interventioiden sekä positioiden hoidon ja positiolimiittien aloilla sekä kolmansien maiden yritysten harjoittamaa sijoituspalvelujen tarjontaa tai sijoitustoimintaa, koska vaikka kansallisilla toimivaltaisilla viranomaisilla on paremmat valmiudet seurata markkinakehitystä, kaupan avoimuuteen, liiketoimista annettaviin ilmoituksiin, johdannaisilla käytävään kauppaan sekä tuotteita ja käytäntöjä koskeviin kieltoihin liittyviä ongelmia voidaan havainnoida kokonaisvaltaisesti vain unionin tasolla, vaan ne voidaan toiminnan laajuuden ja vaikutusten vuoksi saavuttaa paremmin unionin tasolla, joten unioni voi toteuttaa toimenpiteitä Euroopan unionista tehdyn sopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä asetuksessa ei ylitetä sitä, mikä on näiden tavoitteiden saavuttamiseksi tarpeen

(41) Finanssipalveluja koskevilla teknisillä standardeilla olisi varmistettava tallettajien, sijoittajien ja kuluttajien riittävä suoja koko unionissa. Koska EAMV:llä on pitkälle menevää erityisasiantuntemusta, olisi tehokasta ja asianmukaista antaa sen tehtäväksi laatia komissiolle toimitettavat luonnokset sääntelystandardeiksi ja teknisiksi täytäntöönpanostandardeiksi, joihin ei liity poliittisia valintoja.

(42) Komissio hyväksyy EAMV:n laatimat teknisten sääntelystandardien luonnokset, jotka koskevat liiketoimista annettavien ilmoitusten sisältöä ja eritelmiä ja joissa määritellään johdannaissopimustyypit, joilla on suora, merkittävä ja ennakoitavissa oleva vaikutus unionissa, ja onko selvitysvelvollisuuden piiriin asetuksen (EU) N:o 648/2012 mukaisesti kuuluviksi ilmoitetuilla johdannaislajeilla tai niiden alaryhmällä käytävän kaupan tapahduttava vain organisoiduissa kauppapaikoissa . Lisäksi näissä teknisissä sääntelystandardien luonnoksissa määritellään niitä johdannaisia koskevat likviditeettiperusteet, joihin on sovellettava velvollisuutta käydä kauppaa organisoiduissa kauppapaikoissa, ja tiedot, joita hakemuksen esittävän kolmannen maan yrityksen on toimitettava EAMV:lle rekisteröintihakemuksessaan. Komissio hyväksyy nämä teknisten sääntelystandardien luonnokset delegoiduilla säädöksillä SEUT-sopimuksen 290 artiklan ja asetuksen (EU) N:o 1095/2010 10–14 artiklan mukaisesti. ▐

(44) Tässä asetuksessa säädettyjen vaatimusten soveltamista olisi viivästytettävä, jotta niiden soveltaminen olisi linjassa niiden uudelleenlaaditun direktiivin sääntöjen soveltamisen kanssa, jotka on saatettu osaksi kansallista lainsäädäntöä, ja jotta kaikki olennaiset täytäntöönpanotoimenpiteet saataisiin vahvistettua. Koko sääntelypaketin soveltaminen olisi aloitettava samana ajankohtana. Ainoastaan täytäntöönpanotoimenpiteitä koskevien valtuutusten soveltamista ei pitäisi viivästyttää, jotta kyseisten toimenpiteiden suunnittelun ja toteutuksen edellyttämät toimet voidaan aloittaa mahdollisimman varhain.

(45) Tässä asetuksessa kunnioitetaan perusoikeuksia ja noudatetaan erityisesti Euroopan unionin perusoikeuskirjassa tunnustettuja periaatteita, muun muassa oikeutta henkilötietojen suojaan (8 artikla), elinkeinovapautta (16 artikla), oikeutta kuluttajansuojaan (38 artikla), oikeutta tehokkaisiin oikeussuojakeinoihin ja puolueettomaan tuomioistuimeen (47 artikla) ja kieltoa, jonka mukaan samasta rikoksesta ei saa syyttää ja rangaista oikeudenkäynnissä kahteen kertaan (50 artikla), ja tätä asetusta on sovellettava kyseisien oikeuksien ja periaatteiden mukaisesti.

(45 a) Euroopan tietosuojavaltuutettua on kuultu,

OVAT HYVÄKSYNEET TÄMÄN ASETUKSEN:

I OSASTO

KOHDE, SOVELTAMISALA JA MÄÄRITELMÄT

1 artikla

Kohde ja soveltamisala

1. Tässä asetuksessa vahvistetaan yhtenäiset vaatimukset seuraaville:

a) kauppatietojen julkistaminen;

b) liiketoimista annettavat ilmoitukset toimivaltaisille viranomaisille;

c) kaupankäynti johdannaisilla organisoiduissa kauppapaikoissa;

d) syrjimätön pääsy selvitykseen ja syrjimätön pääsy kaupankäyntiin vertailuarvoilla;

e) toimivaltaisten viranomaisten ja EAMV:n valtuudet tuotteita koskevien interventioiden alalla ja EAMV:n valtuudet positioiden hoidon ja positiolimiittien aloilla;

f) kolmansien maiden yritysten ilman sivuliikettä harjoittama sijoituspalveluiden tarjonta tai sijoitustoiminta.

2. Tätä asetusta sovelletaan luottolaitoksiin, jotka ovat saaneet toimiluvan direktiivin 2006/48/EY mukaisesti, ja sijoituspalveluyrityksiin ▐, jotka ovat saaneet toimiluvan direktiivin …/…/EU [uusi rahoitusmarkkinadirektiivi] mukaisesti, siltä osin kuin luottolaitos tai sijoituspalveluyritys tarjoaa yhtä tai useampaa sijoituspalvelua ja/tai harjoittaa sijoitustoimintaa, ja markkinoiden ylläpitäjiin .

3. Tämän asetuksen V osastoa sovelletaan myös kaikkiin asetuksen (EU) N:o 648/2012 [ 2 artiklan 8 alakohdan määritelmän mukaisiin] finanssialan vastapuoliin ja kaikkiin finanssialan ulkopuolisiin vastapuoliin, jotka kuuluvat mainitun asetuksen 10 artiklan 1 kohdan b alakohdan soveltamisalaan.

4. Tämän asetuksen VI osastoa sovelletaan myös keskusvastapuoliin ja henkilöihin, joilla on omistusoikeudet vertailuarvoihin.

4 a. Tämän asetuksen VII osastoa sovelletaan myös kaikkiin asetuksen (EU) N:o 648/2012 2 artiklan 8 kohdan määritelmän mukaisiin finanssialan vastapuoliin.

4 b. Tämän asetuksen VIII osastoa sovelletaan kaikkiin kolmannen maiden yrityksiin, jotka tarjoavat sijoituspalveluja ja -toimintaa jäsenvaltiossa muulla tavoin kuin jäsenvaltiossa sijaitsevan sivuliikkeen välityksellä.

2 artikla

Määritelmät

1. Tässä asetuksessa tarkoitetaan

1) 'sijoituspalveluyrityksellä' oikeushenkilöä, jonka tavanomaisena ammatti- tai liiketoimintana on yhden tai useamman sijoituspalvelun ammattimainen tarjoaminen kolmansille osapuolille ja/tai yhden tai useamman sijoitustoimen ammattimainen harjoittaminen. Jäsenvaltiot voivat sisällyttää sijoituspalveluyritysten määritelmään yrityksiä, jotka eivät ole oikeushenkilöitä, jos a) niiden oikeudellinen asema varmistaa kolmansien osapuolten eduille oikeushenkilön tarjoamaa suojaa vastaavan suojan, ja b) niiden toiminnan vakautta valvotaan tehokkaasti niiden oikeudellista muotoa vastaavalla tavalla. Jos luonnollinen henkilö tarjoaa palveluja, joihin liittyy kolmansien osapuolten varojen tai siirtokelpoisten arvopapereiden hallintaa, kyseistä henkilöä voidaan kuitenkin pitää tämän asetuksen ja direktiivin …/…/EU [uusi rahoitusmarkkinadirektiivi] säännöksiä sovellettaessa sijoituspalveluyrityksenä ainoastaan, jos kyseinen henkilö täyttää seuraavat edellytykset, rajoittamatta kuitenkaan muiden direktiivissä …/…/EU [uusi rahoitusmarkkinadirektiivi], tässä asetuksessa ja direktiivissä …/…/EU [EU:n uusi vakavaraisuusdirektiivi] asetettujen vaatimusten noudattamista: a) kolmansien osapuolten omistusoikeus välineisiin ja varoihin on suojattava erityisesti yrityksen tai sen omistajien maksukyvyttömyystilanteessa taikka takavarikon, kuittauksen tai yrityksen tai sen omistajien velkojien muiden toimien yhteydessä; b) yrityksen on oltava sellaisten sääntöjen alainen, joiden tarkoituksena on valvoa sen ja sen omistajien vakavaraisuutta; c) yhden tai useamman sellaisen henkilön, jolla on kansallisen lainsäädännön nojalla valtuudet tilintarkastusten suorittamiseen, on vuosittain tarkastettava yrityksen tilinpäätös; d) jos yrityksellä on vain yksi omistaja, tämän on suojattava sijoittajat sen varalta, että yrityksen toiminta lakkaa omistajan kuoleman tai toimintakyvyttömyyden tai muun vastaavan tapahtuman vuoksi;

2) 'luottolaitoksella' direktiivin 2006/48/EY 1 artiklan 4 kohdassa tarkoitettua luottolaitosta;

2 a) 'monenkeskisellä järjestelmällä' järjestelmää, joka kokoaa yhteen rahoitusvälineitä koskevat useat osto- ja myynti-intressit tai helpottaa niiden yhteen kokoamista, riippumatta tuloksena olevien liiketoimien yhteydessä toteutettujen toimeksiantojen tosiasiallisesta määrästä;

2 b) 'kahdenvälisellä järjestelmällä' järjestelmää, joka kokoaa yhteen rahoitusvälineitä koskevat osto- ja myynti-intressit tai helpottaa niiden yhteen kokoamista siten, että järjestelmää ylläpitävä sijoituspalveluyritys ainoastaan toteuttaa asiakkaiden toimeksiantoja käymällä kauppaa omaan lukuunsa;

2 c) 'pörssin ulkopuolisella (OTC-) kaupankäynnillä' kahdenvälistä kauppaa, jota hyväksyttävä vastapuoli käy omaan lukuunsa hyväksyttävien vastapuolien kanssa kauppapaikan tai kauppojen sisäisen toteuttajan ulkopuolella tilapäisesti ja epäsäännöllisesti ja joka on aina laajaa;

3) 'kauppojen sisäisellä toteuttajalla' sijoituspalveluyritystä, joka suunnitelmallisesti , säännöllisesti ja järjestelmällisesti käy kauppaa omaan lukuunsa toteuttamalla asiakkaiden toimeksiantoja säänneltyjen markkinoiden, monenkeskisen kaupankäyntijärjestelmän tai organisoidun kaupankäyntijärjestelmän ulkopuolella kahdenvälisessä järjestelmässä ;

4) 'markkinoiden ylläpitäjällä' yhtä tai useampaa henkilöä, joka hallinnoi ja/tai ylläpitää säännellyn markkinan liiketoimintaa. Markkinoiden ylläpitäjänä voi olla säännelty markkina itse;

5) 'säännellyllä markkinalla' markkinoiden ylläpitäjän ylläpitämää ja/tai hallinnoimaa monenkeskistä järjestelmää, joka kyseisessä järjestelmässä ja järjestelmän ehdottomien sääntöjen mukaisesti kokoaa yhteen rahoitusvälineitä koskevat useiden kolmansien osapuolten osto- ja myynti-intressit tai helpottaa niiden yhteen kokoamista siten, että tuloksena on sopimus kaupankäynnin kohteeksi näiden markkinoiden sääntöjen ja/tai järjestelmien mukaisesti otetuista rahoitusvälineistä, ja jolla on toimilupa ja joka toimii säännöllisesti ja direktiivin …/…/EU [uusi rahoitusmarkkinadirektiivi] III osaston säännösten mukaisesti;

6) 'monenkeskisellä kaupankäyntijärjestelmällä' sijoituspalveluyrityksen tai markkinoiden ylläpitäjän ylläpitämää monenkeskistä järjestelmää, joka kyseisessä järjestelmässä ja ehdottomien sääntöjen mukaisesti kokoaa yhteen rahoitusvälineitä koskevat useiden kolmansien osapuolten osto- ja myynti-intressit siten, että tuloksena on sopimus direktiivin …/…/EU [uusi rahoitusmarkkinadirektiivi] II osaston säännösten mukaisesti;

7) 'organisoidulla kaupankäyntijärjestelmällä' monenkeskistä järjestelmää, joka ei ole sijoituspalveluyrityksen tai markkinoiden ylläpitäjän ylläpitämä säännelty markkina , monenkeskinen kaupankäyntijärjestelmä tai keskusvastapuoli ja jossa useiden kolmansien osapuolten joukkovelkakirjoja, strukturoituja rahoitustuotteita, päästöoikeuksia tai johdannaisia koskevat osto- ja myynti-intressit voivat olla keskenään vuorovaikutuksessa siten, että tuloksena on sopimus direktiivin …/…/EU [uusi rahoitusmarkkinadirektiivi] II osaston säännösten mukaisesti;

8) 'rahoitusvälineellä' direktiivin …/…/EU [uusi rahoitusmarkkinadirektiivi] liitteessä I olevassa C jaksossa eriteltyjä välineitä;

9) 'siirtokelpoisilla arvopapereilla' sellaisia arvopaperilajeja maksuvälineitä lukuun ottamatta, jotka ovat vaihdantakelpoisia pääomamarkkinoilla, kuten a) yhtiöiden osakkeita ja muita arvopapereita, jotka vastaavat yhtiöiden, henkilöyhtiöiden ja muiden yhteisöjen osakkeita, sekä osaketalletustodistuksia; b) joukkovelkakirjoja tai muita arvopaperistettuja velan muotoja, mukaan lukien tällaisia arvopapereita koskevat talletustodistukset; c) kaikkia muita arvopapereita, jotka oikeuttavat hankkimaan tai myymään edellä mainitun kaltaisia siirtokelpoisia arvopapereita tai jotka edellyttävät käteissuoritusta, joka määräytyy siirtokelpoisten arvopapereiden, valuuttojen, korkojen tai tuottojen, hyödykkeiden taikka muiden indeksien tai mittareiden perusteella;

10) 'talletustodistuksilla' sellaisia arvopapereita, jotka ovat vaihdantakelpoisia pääomamarkkinoilla ja jotka edustavat sellaisen liikkeeseenlaskijan arvopaperiomistusta, jonka kotipaikka on muualla, mutta jotka voidaan ottaa kaupankäynnin kohteeksi säännellyillä markkinoilla ja joilla voidaan käydä kauppaa erillään sellaisen liikkeeseenlaskijan arvopapereista, jonka kotipaikka on muualla;

11) 'pörssilistatuilla rahastoilla' sellaisia rahastoja, joiden osuuksista tai osakeluokista vähintään yksi on jatkuvan kaupankäynnin kohteena vähintään yksillä säännellyillä markkinoilla tai vähintään yhdessä monenkeskisessä kaupankäyntijärjestelmässä tai organisoidussa kaupankäyntijärjestelmässä siten, että vähintään yksi markkinatakaaja varmistaa, että näiden osuuksien tai osakkeiden pörssiarvo ei poikkea merkittävästi niiden nettoarvosta ja soveltuvin osin niiden ohjeellisesta nettoarvosta;

12) 'todistuksilla' sellaisia arvopapereita, jotka ovat vaihdantakelpoisia pääomamarkkinoilla ja jotka menevät etuoikeusjärjestyksessä osakkeiden edelle mutta vakuudettomien joukkovelkakirjojen ja muiden vastaavien välineiden taakse, jos liikkeeseenlaskija palauttaa sijoituksen;

13) 'strukturoiduilla rahoitustuotteilla' arvopapereita, jotka on luotu rahoitusomaisuuden ryhmään liittyvän luottoriskin arvopaperistamista ja siirtoa varten ja jotka antavat arvopaperin haltijalle oikeuden vastaanottaa säännöllisiä maksuja, joiden määrä riippuu kohde-etuutena olevista omaisuuseristä saatavasta kassavirrasta;

14) 'johdannaisilla' direktiivin …/…/EU [uusi rahoitusmarkkinadirektiivi] 9 kohdan c alakohdassa määriteltyjä ja sen liitteessä I olevan C osan 4–10 kohdassa tarkoitettuja rahoitusvälineitä;

15) 'hyödykejohdannaisilla' sellaisia direktiivin …/…/EU [uusi rahoitusmarkkinadirektiivi] 9 kohdan c alakohdassa määriteltyjä rahoitusvälineitä, jotka liittyvät sen liitteessä I olevan C osan 5, 6 7 ja 10 kohdassa mainittuun hyödykkeeseen tai kohde-etuuteen;

16) 'kiinnostuksen ilmauksella, joka antaa perusteet toimiin' kaupankäyntijärjestelmän yhden osapuolen toiselle osapuolelle lähettämää viestiä, joka koskee saatavilla olevaa kaupankäynti-intressiä ja sisältää kaikki kaupasta sopimiseen tarvittavat tiedot;

17) 'toimivaltaisella viranomaisella' kunkin jäsenvaltion direktiivin …/… [uusi rahoitusmarkkinadirektiivi] 69 artiklan mukaisesti nimeämää viranomaista, jollei kyseisessä direktiivissä toisin säädetä;

18) 'hyväksytyllä julkistamisjärjestelyllä' henkilöä, joka on saanut direktiivin …/…/EU [uusi rahoitusmarkkinadirektiivi] säännösten mukaisesti toimiluvan tarjota palvelua kauppoja koskevien ilmoitusten julkistamiseksi kauppapaikkojen tai sijoituspalveluyritysten puolesta tämän asetuksen 5, 9, 11 ja 12 artiklan mukaisesti;

19) 'konsolidoitujen kauppatietojen tarjoajalla' henkilöä, joka on saanut direktiivin …/…/EU [uusi rahoitusmarkkinadirektiivi] säännösten mukaisesti toimiluvan tarjota palvelua tämän asetuksen [5, 6, 11 ja 12] artiklassa lueteltuja rahoitusvälineillä käytäviä kauppoja koskevien ilmoitusten keräämiseksi säännellyiltä markkinoilta, monenkeskisiltä kaupankäyntijärjestelmiltä, organisoiduilta kaupankäyntijärjestelmiltä ja hyväksytyiltä julkistamisjärjestelmiltä sekä ilmoitusten konsolidoimiseksi jatkuvaksi sähköiseksi muuttuvaksi datavirraksi, josta saa kutakin rahoitusvälinettä koskevia reaaliaikaisia ja direktiivin …/…/EU [uusi rahoitusmarkkinadirektiivi] 66 artiklan 1 ja 2 kohdassa säädetyissä tapauksissa viivästettyjä hinta- ja määrätietoja;

20) 'hyväksytyllä ilmoitusjärjestelmällä' järjestelmää, jonka mukaan henkilö on saanut direktiivin …/…/EU [uusi rahoitusmarkkinadirektiivi] säännösten mukaisesti toimiluvan tarjota palvelua liiketoimia koskevien ilmoitusten antamiseksi toimivaltaisille viranomaisille tai EAMV:lle sijoituspalveluyritysten puolesta;

21) 'ylimmällä hallintoelimellä' sijoituspalveluyritystä, markkinoiden ylläpitäjää tai tietopalvelun tarjoajaa johtavaa elintä, joka hoitaa valvonta- ja johtotoimintoja ja jolla on lopullinen päätöksentekovalta sekä toimivalta vahvistaa sijoituspalveluyrityksen, markkinoiden ylläpitäjän tai tietopalvelun tarjoajan strategia, tavoitteet ja yleiset linjaukset, mukaan lukien yrityksen toimintaa tosiasiallisesti johtavat henkilöt; ▐

24) 'vertailuindeksillä' mitä tahansa kaupankäynnin kohteena olevaa tai laajasti käytettyä indeksiä tai julkistettua lukua, joka on laskettu soveltamalla kaavaa sellaiseen yhden tai useamman kohde-etuutena olevan omaisuuserän tai hinnan , mukaan lukien arvioidut hinnat, korot tai muut arvot tai selvitykset, arvoon, jonka perusteella rahoitusvälineestä maksettava summa määritetään , ja joka toimii kyseessä olevien omaisuuserien tai omaisuuserien luokkien tai ryhmien suorituskyvyn mittapuuna ;

25) 'kauppapaikalla' mitä tahansa säänneltyä markkinaa, monenkeskistä kaupankäyntijärjestelmää tai organisoitua kaupankäyntijärjestelmää;

26) 'keskusvastapuolella' asetuksen (EU) N:o 648/2012) 2 artiklan 1 kohdassa määriteltyä keskusvastapuolta;

26 a) 'yhteentoimivuusjärjestelyllä' asetuksen (EU) N:o 648/2012 2 artiklan 12 kohdassa tarkoitettua yhteentoimivuusjärjestelyä;

27) 'sijoituspalvelulla ja -toiminnalla' palveluja ja toimintaa, jotka on määritelty direktiivin …/…/EU [uusi rahoitusmarkkinadirektiivi] 4 artiklan 2 kohdan 1 alakohdassa ;

28) 'kolmannen maan rahoituslaitoksella' yhteisöä, jonka pääkonttori sijaitsee kolmannessa maassa ja joka on valtuutettu tai joka on saanut toimiluvan kyseisen kolmannen maan lainsäädännön nojalla harjoittaa mitä tahansa direktiivissä 2006/48/EY, direktiivissä …/…/EU [uusi rahoitusmarkkinadirektiivi], direktiivissä 2009/138/EY, direktiivissä 2009/65/EY, direktiivissä 2003/41/EY tai direktiivissä 2011/61/EU luetelluista toiminnoista;

28 a) 'kolmannen maan yrityksellä' direktiivin …/…/EU [uusi rahoitusmarkkinadirektiivi] 4 artiklan 2 kohdan 33 d kohdassa määriteltyä kolmannen maan yritystä;

29) 'tukkukaupan energiatuotteella' energian tukkumarkkinoiden eheydestä ja tarkasteltavuudesta 25 päivänä lokakuuta 2011 annetun Euroopan parlamentin ja neuvoston asetuksen (EU) N:o 1227/2011 (15) 2 artiklan 4 kohdassa määriteltyjä sopimuksia ja johdannaisia;

29 a) 'iikeeseenlaskulla ensimarkkinoille' liiketointa välineillä, joiden oleelliset ehdot on määritelty yksilöllisesti ja suunniteltu sellaisten finanssialalla toimivien tai finanssialan ulkopuolisten vastapuolten erityistarpeita varten, jotka katsotaan hyväksytyiksi vastapuoliksi tai ammattimaisiksi asiakkaiksi direktiivin …/…/EU [uusi rahoitusmarkkinadirektiivi] 30 artiklan ja sen liitteen II mukaisesti;

2. Direktiivin …/…/EU [uusi rahoitusmarkkinadirektiivi] 4 artiklan 2 kohdassa säädettyjä määritelmiä sovelletaan myös tähän asetukseen .

3. Siirretään komissiolle valta antaa 41 artiklan mukaisesti EAMV:tä kuultuaan delegoituja säädöksiä, jotka koskevat 1 kohdan 3, 7, 10–16, 18–26 a, 28 ja 29 alakohdassa säädettyjen määritelmien teknistä sisältöä niiden mukauttamiseksi markkinoiden kehitykseen.

2 a artikla

Velvollisuus OTC-kauppaan sisäisten toteuttajien välityksellä

1. Kaikki osakkeilla, talletustodistuksilla, pörssilistatuilla rahastoilla, todistuksilla ja muilla samankaltaisilla rahoitusvälineillä toteutetut tämän asetuksen 13 artiklassa tarkoitetut kynnysarvot täyttävät liiketoimet, jotka eivät ole asetuksen (EU) No 648/2012 3 artiklassa määriteltyjä konsernin sisäisiä liiketoimia ja joita ei ole toteutettu säännellyillä markkinoilla tai monenkeskisessä kaupankäyntijärjestelmässä, on toteutettava kauppojen sisäisen toteuttajan välityksellä, ellei liiketoimeen sisälly välineen liikkeeseenlasku ensimarkkinoille. Tätä vaatimusta ei sovelleta 4 artiklassa määriteltyihin kooltaan suuriin liiketoimiin.

2. Kaikki liiketoimet, jotka on toteutettu joukkovelkakirjoilla, sellaisilla strukturoiduilla rahoitustuotteilla, jotka on otettu kaupankäynnin kohteeksi säännellyillä markkinoilla tai joista on julkaistu esite, päästöoikeuksilla ja johdannaisilla, jotka ovat selvityskelpoiset tai jotka on otettu kaupankäynnin kohteeksi säännellyillä markkinoilla tai joilla käydään kauppaa monenkeskisessä kaupankäyntijärjestelmässä tai organisoidussa kaupankäyntijärjestelmässä ja joihin ei sovelleta 26 artiklan mukaista kaupankäyntivelvollisuutta, ja joita ei toteuteta säännellyillä markkinoilla, monenkeskisessä kaupankäyntijärjestelmässä, organisoidussa kaupankäyntijärjestelmässä tai sellaisissa kolmansien maiden kauppapaikoissa, jotka on arvioitu vastaaviksi 26 artiklan 4 kohdan mukaisesti, ja jotka täyttävät 17 artiklassa tarkoitetut kynnysarvot, on toteutettava kauppojen sisäisen toteuttajan välityksellä, jollei liiketoimeen sisälly välineen liikkeeseenlasku ensimarkkinoille. Tätä vaatimusta ei sovelleta 8 artiklassa määriteltyihin kooltaan suuriin liiketoimiin.

3. Jos 1 tai 2 kohdassa mainittu rahoitusväline on otettu kaupankäynnin kohteeksi säännellyillä markkinoilla tai jos sillä käydään kauppaa monenkeskisessä kaupankäyntijärjestelmässä tai organisoidussa kaupankäyntijärjestelmässä, eikä kauppojen sisäistä toteuttajaa ole käytettävissä, liiketoimet voidaan toteuttaa muuna kuin kauppojen sisäisen toteuttajan välityksellä tapahtuvana OTC-kaupankäyntinä, kun ne ovat luonteeltaan tilapäisiä ja epäsäännöllisiä, seuraavissa tapauksissa:

a) liiketoimen osapuolet ovat hyväksyttäviä vastapuolia tai ammattimaisia asiakkaita; ja

b) liiketoimi on kooltaan suuri; tai

c) joukkovelkakirjalla tai joukkovelkakirjalajilla ei ole 7, 8, 13 ja 17 artiklassa tarkoitettuja likvidejä markkinoita.

II OSASTO

MONENKESKISIÄ JÄRJESTELMIÄ SISÄLTÄVIEN KAUPPAPAIKKOJEN AVOIMUUS

1 LUKU

OMAN PÄÄOMAN EHTOISTEN RAHOITUSVÄLINEIDEN AVOIMUUS

3 artikla

Kauppapaikkojen kauppaa edeltävät avoimuusvaatimukset osakkeiden, talletustodistusten, pörssilistattujen rahastojen, todistusten ja muiden samankaltaisten rahoitusvälineiden osalta

1. Säänneltyjen markkinoiden sekä monenkeskistä kaupankäyntijärjestelmää ▐ ylläpitävien sijoituspalveluyritysten ja markkinoiden ylläpitäjien on julkistettava järjestelmissään vallitsevat osto- ja myyntihinnat sekä kyseisillä hinnoilla vallitseva kaupankäyntihalukkuus osakkeille, talletustodistuksille, pörssilistatuille rahastoille, todistuksille ja muille samankaltaisille rahoitusvälineille, jotka on otettu kaupankäynnin kohteeksi säännellyillä markkinoilla tai joilla käydään kauppaa monenkeskisessä kaupankäyntijärjestelmässä ▐. Tätä vaatimusta on sovellettava myös kiinnostuksen ilmauksiin, jotka antavat perusteet toimiin. Säänneltyjen markkinoiden sekä monenkeskistä kaupankäyntijärjestelmää ▐ ylläpitävien sijoituspalveluyritysten ja markkinoiden ylläpitäjien on asetettava nämä tiedot jatkuvasti yleisön saataville tavanomaisena kaupankäyntiaikana.

2. Säänneltyjen markkinoiden sekä monenkeskistä kaupankäyntijärjestelmää ▐ ylläpitävien sijoituspalveluyritysten ja markkinoiden ylläpitäjien on asetettava kohtuullisin kustannuksin ja syrjimättömällä tavalla ensimmäisen kohdan mukaisesti annettavien tietojen julkistamiseen käyttämänsä järjestelyt niiden sijoituspalveluyritysten saataville, joiden on julkistettava osakkeita, talletustodistuksia, pörssilistattuja rahastoja, todistuksia ja muita samankaltaisia rahoitusvälineitä koskevat hintatarjouksensa 13 artiklan mukaisesti.

4 artikla

Oman pääoman ehtoisia rahoitusvälineitä koskevat vapautukset

1. Toimivaltaisten viranomaisten on voitava vapauttaa säännellyt markkinat sekä monenkeskistä kaupankäyntijärjestelmää ▐ ylläpitävät sijoituspalveluyritykset ja markkinoiden ylläpitäjät velvollisuudesta julkistaa 3 artiklan 1 kohdassa tarkoitetut tiedot markkinamallin tai toimeksiannon tyypin tai koon perusteella 3 kohdassa määritellyissä tapauksissa. Toimivaltaisten viranomaisten on erityisesti voitava antaa vapautus tästä velvollisuudesta :

— sellaisten toimeksiantojen osalta, jotka ovat kooltaan suuria kyseisen osakkeen, talletustodistuksen, pörssilistatun rahaston, todistuksen tai muun samankaltaisen rahoitusvälineen ▐ tavanomaiseen markkinakokoon verrattuna; tai

— sellaisten kaupankäyntimenettelyjen osalta, joissa hinta määritetään toisesta järjestelmästä saatavan viitehinnan perusteella, ja kyseinen viitehinta julkistetaan laajalti ja markkinaosapuolet pitävät sitä yleisesti luotettavana viitehintana.

2. Ennen vapautuksen myöntämistä 1 kohdan mukaisesti toimivaltaisten viranomaisten on ilmoitettava EAMV:lle ja muille toimivaltaisille viranomaisille kunkin yksittäisen vapautuspyynnön suunniteltu käyttötarkoitus sekä annettava selvitys vapautusten toiminnasta. Ilmoitus vapautuksen myöntämistä koskevasta aikomuksesta on annettava vähintään neljä kuukautta ennen kuin vapautus on tarkoitus saattaa voimaan. Kahden kuukauden kuluessa ilmoituksen vastaanotosta EAMV antaa kyseiselle toimivaltaiselle viranomaiselle lausunnon, joka ei ole sitova ja jossa arvioidaan, onko kukin vapautus 1 kohdalla vahvistettujen ja 3 kohdan b ja c alakohdan mukaisesti hyväksytyllä delegoidulla säädöksellä täsmennettyjen vaatimusten mukainen. Toimivaltainen viranomainen myöntää vapautuksen vasta EAMV:n ei-sitovan lausunnon saatuaan. Jos kyseinen toimivaltainen viranomainen myöntää vapautuksen ja toisen jäsenvaltion toimivaltainen viranomainen on tästä eri mieltä, jälkimmäinen toimivaltainen viranomainen voi saattaa asian toistamiseen EAMV:n käsiteltäväksi, ja tämä voi toimia sille asetuksen (EU) N:o 1095/2010 19 artiklan mukaisesti siirretyn toimivallan mukaisesti. EAMV seuraa vapautusten soveltamista ja antaa komissiolle vuosittain selvityksen siitä, kuinka niitä sovelletaan käytännössä.

2 a. Toimivaltainen viranomainen voi peruuttaa 1 kohdan mukaisesti myönnetyn vapautuksen 3 kohdan mukaisesti määritellyllä tavalla, jos se toteaa, että vapautusta käytetään tavalla, joka poikkeaa sen alkuperäisestä tarkoituksesta, tai jos se katsoo, että vapautusta käytetään tässä artiklassa vahvistettujen sääntöjen kiertämiseen.

Ennen vapautuksen peruuttamista toimivaltainen viranomainen ilmoittaa viipymättä EAMV:lle ja muille toimivaltaisille viranomaisille aikomuksestaan ja esittää asiaa koskevat perustelut. Yhden kuukauden kuluessa ilmoituksen vastaanotosta EAMV antaa kyseiselle toimivaltaiselle viranomaiselle lausunnon, joka ei ole sitova. Lausunnon saatuaan toimivaltainen viranomainen saattaa päätöksensä voimaan.

3. Komissio hyväksyy delegoiduilla säädöksillä 41 artiklan mukaisesti toimenpiteitä, joissa vahvistetaan seuraavat:

a) kunkin rahoitusvälinelajin osalta se, millä vaihteluvälillä osto- ja myyntitarjoukset tai nimettyjen markkinatakaajien noteeraukset sekä kyseisillä hinnoilla vallitseva kaupankäyntihalukkuus julkistetaan;

b) kunkin rahoitusvälinelajin osalta niiden toimeksiantojen koko ja tyyppi, jotka voidaan 1 kohdan mukaisesti vapauttaa tietojen julkistamisvelvollisuudesta ennen kaupantekoa;

c) yksityiskohtaiset järjestelyt 3 artiklan mukaisen tietojen kauppaa edeltävää julkistamista koskevan velvollisuuden soveltamiseksi kaupankäyntimenetelmiin, joita käyttävät säännellyt markkinat ja monenkeskiset kaupankäyntijärjestelmät, jotka toteuttavat liiketoimia ajoittain järjestettävissä huutokaupoissa kunkin rahoitusvälinelajin osalta tai neuvoteltujen liiketoimien avulla .

4. EAMV tarkastelee vapautuksia, jotka toimivaltaiset viranomaiset ovat myöntäneet direktiivin 2004/39/EY 29 artiklan 2 kohdan ja 44 artiklan 2 kohdan mukaisesti sekä komission asetuksen (EY) N:o 1287/2006 18–20 artiklan mukaisesti, ennen … (16), viimeistään … (17). EAMV antaa kyseiselle toimivaltaiselle viranomaiselle lausunnon, jossa arvioidaan, onko kukin vapautus edelleen tällä asetuksella ja tähän asetukseen perustuvilla delegoiduilla säädöksillä vahvistettujen vaatimusten mukainen.

5 artikla

Kauppapaikkojen kaupan jälkeiset avoimuusvaatimukset osakkeiden, talletustodistusten, pörssilistattujen rahastojen, todistusten ja muiden samankaltaisten rahoitusvälineiden osalta

1. Säänneltyjen markkinoiden sekä monenkeskistä kaupankäyntijärjestelmää ▐ ylläpitävien sijoituspalveluyritysten ja markkinoiden ylläpitäjien on julkistettava hyväksytyn julkistamisjärjestelyn välityksellä toteutettujen liiketoimien hinnat, määrät ja ajankohdat sellaisten osakkeiden, talletustodistusten, pörssilistattujen rahastojen, todistusten ja muiden samankaltaisten rahoitusvälineiden osalta, jotka on otettu kaupankäynnin kohteeksi säännellyillä markkinoilla tai joilla käydään kauppaa monenkeskisessä kaupankäyntijärjestelmässä ▐. Säänneltyjen markkinoiden sekä monenkeskistä kaupankäyntijärjestelmää ▐ ylläpitävien sijoituspalveluyritysten ja markkinoiden ylläpitäjien on julkistettava yksityiskohtaiset tiedot näistä liiketoimista niin reaaliaikaisesti kuin on teknisesti mahdollista.

2. Säänneltyjen markkinoiden sekä monenkeskistä kaupankäyntijärjestelmää ▐ ylläpitävien sijoituspalveluyritysten ja markkinoiden ylläpitäjien on annettava kohtuullisin kustannuksin ja syrjimättömällä tavalla ensimmäisen kohdan mukaisesti annettavien tietojen julkistamiseen käyttämänsä järjestelyt tosiasiallisesti niiden sijoituspalveluyritysten saataville, joiden on julkistettava tiedot osakkeilla, talletustodistuksilla, pörssilistatuilla rahastoilla, todistuksilla tai muilla samankaltaisilla rahoitusvälineillä toteuttamistaan liiketoimista 19 artiklan mukaisesti.

6 artikla

Lupa tietojen julkistamiseen tietyllä viiveellä

1. Toimivaltaisten viranomaisten on voitava antaa säännellyille markkinoille lupa liiketoimia koskevien yksityiskohtaisten tietojen julkistamiseen tietyllä viiveellä liiketoimien tyypin tai koon perusteella. Toimivaltaiset viranomaiset voivat erityisesti antaa luvan sellaisten liiketoimien julkistamiseen viiveellä, jotka ovat kooltaan suuria kyseisen osakkeen, talletustodistuksen, pörssilistatun rahaston, todistuksen tai muun samankaltaisen rahoitusvälineen taikka osake-, talletustodistus- tai todistuslajin tai pörssilistatun rahaston tai muun samankaltaisen rahoitusvälineen lajin tavanomaiseen markkinakokoon verrattuna. Säänneltyjen markkinoiden sekä monenkeskistä kaupankäyntijärjestelmää ▐ ylläpitävien sijoituspalveluyritysten ja markkinoiden ylläpitäjien on saatava toimivaltaisen viranomaisen ennakkohyväksyntä ehdotetulle viivästettyä julkistamista koskevalle järjestelylle ja tiedotettava näistä järjestelyistä selkeästi markkinaosapuolille ja sijoittajille. EAMV seuraa kauppojen viivästettyä julkistamista koskevien järjestelyiden soveltamista ja antaa komissiolle vuosittain selvityksen siitä, kuinka niitä sovelletaan käytännössä.

Jos toimivaltainen viranomainen antaa luvan julkistamiseen viiveellä ja toisen jäsenvaltion toimivaltainen viranomainen on tästä tai myönnetyn luvan tosiasiallisesta soveltamisesta eri mieltä, jälkimmäinen toimivaltainen viranomainen voi saattaa asian toistamiseen EAMV:n käsiteltäväksi, ja tämä voi toimia sille asetuksen (EU) N:o 1095/2010 19 artiklan mukaisesti siirretyn toimivallan mukaisesti.

2. Komissio hyväksyy delegoiduilla säädöksillä 41 artiklan mukaisesti toimenpiteitä, joissa vahvistetaan seuraavat:

a) kunkin rahoitusvälinelajin osalta yksityiskohdat, jotka säänneltyjen markkinoiden ja sijoituspalveluyritysten, mukaan lukien kauppojen sisäiset toteuttajat, sekä monenkeskistä kaupankäyntijärjestelmää ▐ ylläpitävien sijoituspalveluyritysten ja säänneltyjen markkinoiden, on määritettävä julkistettavissa tiedoissa;

b) kunkin rahoitusvälinelajin osalta edellytykset, joiden täyttyessä säännellyille markkinoille ja sijoituspalveluyrityksille, mukaan lukien kauppojen sisäiset toteuttajat, taikka monenkeskistä kaupankäyntijärjestelmää ▐ ylläpitäville sijoituspalveluyrityksille tai markkinoiden ylläpitäjille, voidaan antaa lupa kauppojen julkistamiseen tietyllä viiveellä, ja perusteet, joita sovelletaan tehtäessä päätöstä siitä, mitkä liiketoimet voidaan julkistaa tietyllä viiveellä niiden koon taikka osakkeen, talletustodistuksen, pörssilistatun rahaston, todistuksen tai muun samankaltaisen rahoitusvälineen tyypin , likviditeettiprofiili mukaan lukien, vuoksi.

2 LUKU

MUIDEN KUIN OMAN PÄÄOMAN EHTOISTEN RAHOITUSVÄLINEIDEN AVOIMUUS

7 artikla

Kauppapaikkojen kauppaa edeltävät avoimuusvaatimukset joukkovelkakirjojen, strukturoitujen rahoitustuotteiden, päästöoikeuksien ja johdannaisten osalta

1. Säänneltyjen markkinoiden sekä monenkeskistä kaupankäyntijärjestelmää tai organisoitua kaupankäyntijärjestelmää ylläpitävien sijoituspalveluyritysten ja markkinoiden ylläpitäjien on ylläpidettävä kaupankäyntijärjestelmä huomioon ottaen julkistettava hinnat sekä kyseisillä hinnoilla vallitseva kaupankäyntihalukkuus järjestelmissään ilmoitetuille toimeksiannoille tai hintatarjouksille sellaisten joukkovelkakirjojen ja strukturoitujen rahoitustuotteiden osalta, jotka on otettu kaupankäynnin kohteeksi säännellyillä markkinoilla tai joista on julkaistu esite ja jotka ovat riittävän likvidejä , päästöoikeuksien osalta sekä sellaisten johdannaisten osalta, joihin sovelletaan 24 artiklassa tarkoitettua kaupankäyntivelvollisuutta . Tätä vaatimusta on sovellettava myös kiinnostuksen ilmauksiin, jotka antavat perusteet toimiin. Säänneltyjen markkinoiden sekä monenkeskistä kaupankäyntijärjestelmää tai organisoitua kaupankäyntijärjestelmää ylläpitävien sijoituspalveluyritysten ja markkinoiden ylläpitäjien on asetettava nämä tiedot jatkuvasti yleisön saataville tavanomaisena kaupankäyntiaikana. Tätä julkistamisvelvollisuutta ei sovelleta finanssialan ulkopuolisten vastapuolien johdannaisliiketoimiin, jotka vähentävät suoraan finanssialan ulkopuolisen vastapuolen liiketoimintaan tai rahoitustoimintaan liittyviä riskejä objektiivisesti mitattavissa olevalla tavalla.

Ensimmäisessä alakohdassa esitetyt vaatimukset on mitoitettava liikkeeseenlaskun koon ja liiketoimen koon mukaisesti, ja niissä on otettava huomioon liikkeeseenlaskijoiden ja sijoittajien edut sekä finanssijärjestelmän vakaus. Tässä artiklassa säädettyjä vaatimuksia sovelletaan ainoastaan niihin rahoitusvälineisiin, jotka on määritelty riittävän likvideiksi tai joilla on likvidit markkinat. Kun hyväksyttävät vastapuolet ja ammattimaiset asiakkaat neuvottelevat liiketoimista huutokauppamenettelyssä, kauppaa edeltävät suuntaa-antavat hinnat on julkistettava niin lähellä kauppahintaa kuin käytännössä on mahdollista.

2. Säänneltyjen markkinoiden sekä monenkeskistä kaupankäyntijärjestelmää tai organisoitua kaupankäyntijärjestelmää ylläpitävien sijoituspalveluyritysten ja markkinoiden ylläpitäjien on annettava kohtuullisin kustannuksin ja syrjimättömällä tavalla ensimmäisen kohdan mukaisesti annettavien tietojen julkistamiseen käyttämänsä järjestelyt tosiasiallisesti niiden sijoituspalveluyritysten saataville, joiden on julkistettava joukkovelkakirjoja, strukturoituja rahoitustuotteita, päästöoikeuksia ja johdannaisia koskevat hintatarjouksensa 17 artiklan mukaisesti.

8 artikla

Muita kuin oman pääoman ehtoisia rahoitusvälineitä koskevat vapautukset

1. Toimivaltaisten viranomaisten on voitava vapauttaa säännellyt markkinat sekä monenkeskistä kaupankäyntijärjestelmää tai organisoitua kaupankäyntijärjestelmää ylläpitävät sijoituspalveluyritykset ja markkinoiden ylläpitäjät velvollisuudesta julkistaa 7 artiklan 1 kohdassa tarkoitetut tiedot tiettyjen tuoteryhmien osalta 4 kohdan mukaisesti määriteltyjen likviditeetti- ja muiden perusteiden mukaisesti .

2. Toimivaltaisten viranomaisten on voitava vapauttaa säännellyt markkinat sekä monenkeskistä kaupankäyntijärjestelmää tai organisoitua kaupankäyntijärjestelmää ylläpitävät sijoituspalveluyritykset ja markkinoiden ylläpitäjät velvollisuudesta julkistaa 7 artiklan 1 kohdassa tarkoitetut tiedot toimeksiantojen tyypin ja koon sekä kaupankäyntimenetelmän perusteella tämän artiklan 4 kohdan mukaisesti. Toimivaltaisten viranomaisten on erityisesti voitava antaa vapautus tästä velvollisuudesta sellaisten toimeksiantojen osalta, jotka ovat kooltaan suuria kyseisen joukkovelkakirjan, strukturoidun rahoitustuotteen, päästöoikeuden tai johdannaisen taikka joukkovelkakirja-, päästöoikeus- tai johdannaistyypin tai strukturoidun rahoitustuotteen tyypin tavanomaiseen markkinakokoon verrattuna.

3. Ennen vapautuksen myöntämistä 1 ja 2 kohdan mukaisesti toimivaltaisten viranomaisten on ilmoitettava EAMV:lle ja muille toimivaltaisille viranomaisille vapautusten suunniteltu käyttötarkoitus sekä annettava selvitys vapautusten toiminnasta. Ilmoitus vapautuksen myöntämistä koskevasta aikomuksesta on annettava vähintään neljä kuukautta ennen kuin vapautus on tarkoitus saattaa voimaan. Kahden kuukauden kuluessa ilmoituksen vastaanotosta EAMV antaa kyseiselle toimivaltaiselle viranomaiselle lausunnon, joka ei ole sitova ja jossa arvioidaan, onko kukin vapautus 1 ja 2 kohdalla vahvistettujen ja 4 kohdan b alakohdan mukaisesti hyväksytyllä delegoidulla säädöksellä täsmennettyjen vaatimusten mukainen. Toimivaltainen viranomainen myöntää vapautuksen vasta EAMV:n ei-sitovan lausunnon saatuaan. Jos kyseinen toimivaltainen viranomainen myöntää vapautuksen ja toisen jäsenvaltion toimivaltainen viranomainen on tästä eri mieltä, jälkimmäinen toimivaltainen viranomainen voi saattaa asian toistamiseen EAMV:n käsiteltäväksi, ja tämä voi toimia sille asetuksen (EU) N:o 1095/2010 19 artiklan mukaisesti siirretyn toimivallan mukaisesti. EAMV seuraa vapautusten soveltamista ja antaa komissiolle vuosittain selvityksen siitä, kuinka niitä sovelletaan käytännössä.

3 a. Toimivaltainen viranomainen voi peruuttaa 1 kohdan mukaisesti myönnetyn vapautuksen 4 kohdan mukaisesti määritellyllä tavalla, jos se toteaa, että vapautusta käytetään tavalla, joka poikkeaa sen alkuperäisestä tarkoituksesta, tai jos se katsoo, että vapautusta käytetään tässä artiklassa vahvistettujen sääntöjen kiertämiseen.

Ennen vapautuksen peruuttamista toimivaltainen viranomainen ilmoittaa viipymättä EAMV:lle ja muille toimivaltaisille viranomaisille aikomuksestaan ja esittää asiaa koskevat perustelut. Yhden kuukauden kuluessa ilmoituksen vastaanotosta EAMV antaa kyseiselle toimivaltaiselle viranomaiselle lausunnon, joka ei ole sitova. Lausunnon saatuaan toimivaltainen viranomainen saattaa päätöksensä voimaan.

3 b. Jos joukkovelkakirjan tai joukkovelkakirjalajin likviditeetti on 3 c kohdan mukaisesti määritellyn kynnysarvon alapuolella, toimivaltainen viranomainen, joka vastaa yhden tai useamman sellaisen kauppapaikan valvonnasta, jossa tällä rahoitusvälineellä käydään kauppaa, voi tilapäisesti keskeyttää 7 artiklan 1 kohdassa tarkoitettujen velvoitteiden soveltamisen. Tämä kynnysarvo on määriteltävä objektiivisten kriteerien perusteella.

Keskeyttäminen on ensivaiheessa voimassa enintään kolme kuukautta siitä päivästä, kun keskeyttämisestä ilmoitetaan asianomaisen toimivaltaisen viranomaisen verkkosivuilla. Keskeyttämistä voidaan jatkaa enintään kolmella kuukaudella kerrallaan, jos keskeyttämisen perusteet ovat edelleen sovellettavissa. Jos keskeyttämistä ei jatketa jonkin kolmen kuukauden jakson jälkeen, se päättyy ilman eri toimenpiteitä.

Ennen tässä kohdassa tarkoitettua keskeyttämistä tai sen jatkamista toimivaltainen viranomainen ilmoittaa EAMV:lle ehdotuksestaan ja esittää asiaa koskevat perustelut. EAMV antaa toimivaltaiselle viranomaiselle mahdollisimman pian lausunnon siitä, katsooko se tässä kohdassa tarkoitettujen edellytysten täyttyvän.

3 c. EAMV laatii luonnokset teknisiksi sääntelystandardeiksi, joissa määritellään parametrit ja menetelmät 1 kohdassa tarkoitetun likviditeettiraja-arvon laskentaa varten.

EAMV toimittaa nämä teknisten sääntelystandardien luonnokset komissiolle viimeistään … päivänä …kuuta … (18).

Siirretään komissiolle valta hyväksyä ensimmäisessä alakohdassa tarkoitetut tekniset sääntelystandardit asetuksen (EU) N:o 1095/2010 10–14 artiklassa säädettyä menettelyä noudattaen.

Parametrit ja menetelmät, joilla jäsenvaltiot laskevat raja-arvon, asetetaan siten, että raja-arvo saavuttaminen merkitsee merkittävää liikevaihdon laskua kauppapaikoissa, joita ilmoittava viranomaisen valvoo, suhteessa kyseisen rahoitusvälineen keskimääräiseen liikevaihtoon näissä kauppapaikoissa.

4. Komissio hyväksyy delegoiduilla säädöksillä 41 artiklan mukaisesti toimenpiteitä, joissa vahvistetaan seuraavat:

a) kunkin rahoitusvälinelajin osalta se, millä vaihteluvälillä toimeksiannot tai hintatarjoukset, hinnat sekä kyseisillä hinnoilla vallitseva kaupankäyntihalukkuus julkistetaan 7 artiklan 1 kohdan mukaisesti;

a a) edellä 7 artiklan 1 kohdassa ja 17 artiklan 1 kohdassa säädettyjen vaatimusten mitoittaminen liikkeeseenlaskun koon ja liiketoimen koon osalta ja neuvotelluissa liiketoimissa kauppaa edeltävien suuntaa-antavien hintojen julkistamisen osalta; ja

b) kunkin rahoitusvälinelajin osalta edellytykset, joiden täyttyessä voidaan antaa vapautus tietojen julkistamisvelvollisuudesta ennen kauppaa 1 ja 2 kohdan mukaisesti seuraavien seikkojen perusteella: ▐ iii) likviditeettiprofiili, mukaan lukien markkinaosapuolten lukumäärä ja tyyppi tietyillä markkinoilla sekä mahdolliset muut merkitykselliset likviditeetin arviointiperusteet tietyn rahoitusvälineen osalta ; iv) toimeksiantojen koko tai tyyppi , erityisesti vähittäis- ja muiden markkinoiden asianmukaisen eriyttämisen mahdollistamiseksi , sekä rahoitusvälineen liikkeeseenlaskun koko ja tyyppi. ▐

▐

9 artikla

Kauppapaikkojen kaupan jälkeiset avoimuusvaatimukset joukkovelkakirjojen, strukturoitujen rahoitustuotteiden, päästöoikeuksien ja johdannaisten osalta

1. Säänneltyjen markkinoiden sekä monenkeskistä kaupankäyntijärjestelmää tai organisoitua kaupankäyntijärjestelmää ylläpitävien sijoituspalveluyritysten ja markkinoiden ylläpitäjien on julkistettava hyväksytyn julkistamisjärjestelyn välityksellä toteutettujen liiketoimien hinnat, määrät ja ajankohdat sellaisille joukkovelkakirjoille ja strukturoiduille rahoitustuotteille, jotka on otettu kaupankäynnin kohteeksi säännellyillä markkinoilla tai joista on julkaistu esite, päästöoikeuksille sekä sellaisille johdannaisille, jotka on otettu kaupankäynnin kohteeksi säännellyillä markkinoilla tai joilla käydään kauppaa monenkeskisessä kaupankäyntijärjestelmässä tai organisoidussa kaupankäyntijärjestelmässä. Säänneltyjen markkinoiden sekä monenkeskistä kaupankäyntijärjestelmää tai organisoitua kaupankäyntijärjestelmää ylläpitävien sijoituspalveluyritysten ja markkinoiden ylläpitäjien on julkistettava yksityiskohtaiset tiedot näistä liiketoimista niin reaaliaikaisesti kuin on teknisesti mahdollista.

2. Säänneltyjen markkinoiden sekä monenkeskistä kaupankäyntijärjestelmää tai organisoitua kaupankäyntijärjestelmää ylläpitävien sijoituspalveluyritysten ja markkinoiden ylläpitäjien on asetettava kohtuullisin kustannuksin ja syrjimättömällä tavalla ensimmäisen kohdan mukaisesti annettavien tietojen julkistamiseen käyttämänsä järjestelyt niiden sijoituspalveluyritysten saataville, joiden on julkistettava joukkovelkakirjoja, strukturoituja rahoitustuotteita, päästöoikeuksia ja johdannaisia koskevat tiedot 20 artiklan mukaisesti.

10 artikla

Lupa tietojen julkistamiseen tietyllä viiveellä

1. Toimivaltaisten viranomaisten on voitava antaa säännellyille markkinoille sekä monenkeskistä kaupankäyntijärjestelmää tai organisoitua kaupankäyntijärjestelmää ylläpitäville sijoituspalveluyrityksille ja markkinoiden ylläpitäjille lupa liiketoimia koskevien yksityiskohtaisten tietojen julkistamiseen tietyllä viiveellä liiketoimien tyypin tai koon tai rahoitusvälineen likviditeettiprofiilin perusteella. Toimivaltaiset viranomaiset voivat erityisesti antaa luvan sellaisten toimeksiantojen julkistamiseen viiveellä, jotka ylittävät 100 000 euroa tai ovat muuten kooltaan suuria kyseisen joukkovelkakirjan, strukturoidun rahoitustuotteen, päästöoikeuden tai johdannaisen taikka joukkovelkakirja-, päästöoikeus- tai johdannaislajin tai strukturoidun rahoitustuotteen lajin tavanomaiseen markkinakokoon verrattuna tai kun likviditeetti on 8 artiklan 3 b kohdan mukaisesti määritellyn kynnysarvon alapuolella .

2. Säänneltyjen markkinoiden sekä monenkeskistä kaupankäyntijärjestelmää tai organisoitua kaupankäyntijärjestelmää ylläpitävien sijoituspalveluyritysten ja markkinoiden ylläpitäjien on saatava toimivaltaisen viranomaisen ennakkohyväksyntä ehdotetulle viivästettyä julkistamista koskevalle järjestelylle ja tiedotettava näistä järjestelyistä selkeästi markkinaosapuolille ja sijoittajille. EAMV seuraa kauppojen viivästettyä julkistamista koskevien järjestelyiden soveltamista ja antaa komissiolle vuosittain selvityksen siitä, kuinka niitä käytetään käytännössä.

3. Komissio hyväksyy delegoiduilla säädöksillä 41 artiklan mukaisesti toimenpiteitä, joissa vahvistetaan seuraavat:

a) kunkin rahoitusvälinelajin osalta yksityiskohdat, jotka säänneltyjen markkinoiden ja sijoituspalveluyritysten, mukaan lukien kauppojen sisäiset toteuttajat, sekä monenkeskistä kaupankäyntijärjestelmää tai organisoitua kaupankäyntijärjestelmää ylläpitävien sijoituspalveluyritysten ja säänneltyjen markkinoiden, on määritettävä julkistettavissa tiedoissa;

b) kunkin rahoitusvälinelajin osalta edellytykset, joiden täyttyessä säännellyille markkinoille ja sijoituspalveluyrityksille, mukaan lukien kauppojen sisäiset toteuttajat, taikka monenkeskistä kaupankäyntijärjestelmää tai organisoitua kaupankäyntijärjestelmää ylläpitäville sijoituspalveluyrityksille tai markkinoiden ylläpitäjille, voidaan antaa lupa kauppojen julkistamiseen tietyllä viiveellä, ja perusteet, joita sovelletaan tehtäessä päätöstä siitä, mitkä liiketoimet voidaan julkistaa tietyllä viiveellä ja/tai milloin liiketoimen määrä ja liiketoimien yhdistäminen voidaan jättää ilmoittamatta liiketoimien koon taikka kyseisen joukkovelkakirjan, strukturoidun rahoitustuotteen, päästöoikeuden tai johdannaisen tyypin tai likviditeettiprofiilin vuoksi.

3 LUKU

VELVOLLISUUS KAUPPATIETOJEN ANTAMISEEN ERIKSEEN JA KOHTUULLISIN KUSTANNUKSIN

11 artikla

Velvollisuus kauppaa edeltävien ja sen jälkeisten tietojen asettamiseen saataville erillään toisistaan

1. Säänneltyjen markkinoiden sekä monenkeskisiä kaupankäyntijärjestelmiä ja mahdollisesti organisoituja kaupankäyntijärjestelmiä ylläpitävien markkinoiden ylläpitäjien ja sijoituspalveluyritysten on asetettava 3–10 artiklan mukaisesti julkistetut tiedot saataville siten, että kauppaa edeltävät ja sen jälkeiset avoimuutta koskevat tiedot asetetaan saataville erillään toisistaan.

2. Komissio hyväksyy EAMV:tä kuultuaan delegoiduilla säädöksillä 41 artiklan mukaisesti toimenpiteitä, joissa täsmennetään kauppaa edeltävien ja sen jälkeisten avoimuutta koskevien tietojen asettaminen saataville, mukaan lukien se, missä määrin 1 kohdassa tarkoitetut saataville asetettavat tiedot on jaoteltava.

12 artikla

Velvollisuus kauppaa edeltävien ja sen jälkeisten tietojen asettamiseen saataville kohtuullisin kustannuksin

1. Säänneltyjen markkinoiden, monenkeskisten kaupankäyntijärjestelmien ja tarvittaessa organisoitujen kaupankäyntijärjestelmien on asetettava 3–10 artiklan mukaisesti julkistetut tiedot saataville kohtuullisin kustannuksin ja varmistettava tietojen tosiasiallinen ja syrjimätön saatavuus . Tiedot on asetettava saataville maksutta 15 minuutin kuluttua liiketoimen julkistamisesta.

2. Siirretään komissiolle valta antaa 41 artiklan mukaisesti delegoituja säädöksiä, joissa selvennetään , mitä pidetään kohtuullisina kustannuksina, kun 1 kohdassa tarkoitettuja tietoja asetetaan saataville.

III OSASTO

OTC-KAUPANKÄYNTIÄ HARJOITTAVIEN KAUPPOJEN SISÄISTEN TOTEUTTAJIEN JA SIJOITUSPALVELUYRITYSTEN ▐ AVOIMUUS

13 artikla

Sijoituspalveluyritysten velvollisuus julkistaa sitovat hintatarjoukset

1. Osakkeita, talletustodistuksia, pörssilistattuja rahastoja, todistuksia ja muita samankaltaisia rahoitusvälineitä koskevien kauppojen sisäisten toteuttajien on julkistettava sitovat hintatarjoukset niille osakkeille, talletustodistuksille, pörssilistatuille rahastoille, todistuksille ja muille samankaltaisille rahoitusvälineille, jotka on otettu kaupankäynnin kohteeksi säännellyillä markkinoilla taikka joilla käydään kauppaa monenkeskisessä kaupankäyntijärjestelmässä ▐, joiden kauppojen sisäisiä toteuttajia ne ovat ja joilla on likvidit markkinat. Niiden osakkeiden, talletustodistusten, pörssilistattujen rahastojen, todistusten ja muiden samankaltaisten rahoitusvälineiden osalta, joilla ei ole likvidejä markkinoita, kauppojen sisäisten toteuttajien on pyynnöstä ilmoitettava hintatarjoukset asiakkailleen.

2. Tätä artiklaa sekä 14, 15 ja 16 artiklaa sovelletaan kauppojen sisäisiin toteuttajiin, kun liiketoimet ovat enintään tavanomaisen markkinakoon suuruisia. Tämän artiklan säännökset eivät koske kauppojen sisäisiä toteuttajia, joiden liiketoimet ovat tavanomaista markkinakokoa suurempia.

3. Kauppojen sisäiset toteuttajat voivat päättää koon tai koot, jolla tai joilla ne tekevät hintatarjouksen. Tarjouksen on oltava kooltaan vähintään 10 prosenttia osakkeen, talletustodistuksen, pörssilistatun rahaston, todistuksen tai muun samankaltaisen rahoitusvälineen tavanomaisesta markkinakoosta. Tietyn osakkeen, talletustodistuksen, pörssilistatun rahaston, todistuksen tai muun samankaltaisen rahoitusvälineen osalta kunkin hintatarjouksen on sisällettävä sitovat osto- ja/tai myyntihinnat sekä osto- ja/tai myyntimäärät, jotka voivat olla enintään sen osake-, talletustodistus- tai todistuslajin taikka pörssilistatun rahaston tai muun samankaltaisen rahoitusvälineen lajin tavanomaisen markkinakoon suuruiset, johon rahoitusväline kuuluu. Hinnan tai hintojen on myös heijastettava kyseisen osakkeen, talletustodistuksen, pörssilistatun rahaston, todistuksen tai muun samankaltaisen rahoitusvälineen kulloistakin markkinatilannetta.

4. Osakkeet, talletustodistukset, pörssilistatut rahastot, todistukset ja muut samankaltaiset rahoitusvälineet on ryhmiteltävä lajeihin sen mukaan, mikä on kyseisen rahoitusvälineen markkinoilla toteutettujen toimeksiantojen keskimääräinen aritmeettinen arvo. Kunkin osake-, talletustodistus- tai todistuslajin taikka pörssilistatun rahaston tai muun samankaltaisen rahoitusvälineen lajin tavanomainen markkinakoko on koko, joka edustaa markkinoilla toteutettujen toimeksiantojen keskimääräistä aritmeettista arvoa kuhunkin lajiin kuuluvien rahoitusvälineiden osalta.

5. Kunkin osakkeen, talletustodistuksen, pörssilistatun rahaston, todistuksen tai muun samankaltaisen rahoitusvälineen markkinat muodostuvat kaikista kyseisen rahoitusvälineen osalta Euroopan unionissa toteutetuista toimeksiannoista lukuun ottamatta toimeksiantoja, jotka ovat suuria verrattuna tavanomaiseen markkinakokoon.

6. Kunkin osakkeen, talletustodistuksen, pörssilistatun rahaston, todistuksen tai muun samankaltaisen rahoitusvälineen osalta 23 artiklassa määritellyllä tavalla likviditeetiltään tärkeimpien markkinoiden toimivaltaisen viranomaisen on päätettävä vähintään vuosittain laji, johon kyseinen rahoitusväline kuuluu, markkinoilla toteutettujen toimeksiantojen keskimääräisen aritmeettisen arvon perusteella. Nämä tiedot on julkistettava kaikille markkinaosapuolille , ja ne on toimitettava EAMV:lle, joka julkistaa ne verkkosivustollaan .

7. Jotta varmistetaan osakkeiden, talletustodistusten, pörssilistattujen rahastojen, todistusten ja muiden samankaltaisten rahoitusvälineiden tehokas hinnanmuodostus ja annetaan sijoituspalveluyrityksille parhaat mahdollisuudet toteuttaa kaupat asiakkaan kannalta edullisimmalla tavalla, komissio hyväksyy delegoiduilla säädöksillä 41 artiklan mukaisesti toimenpiteitä, joissa vahvistetaan 1 kohdassa tarkoitettujen sitovien hintatarjousten julkistamiseen ja 2 kohdassa tarkoitettuun tavanomaiseen markkinakokoon liittyvät seikat.

14 artikla

Asiakastoimeksiantojen toteuttaminen

1. Kauppojen sisäisten toteuttajien on julkistettava hintatarjouksensa tavanomaisena kaupankäyntiaikana säännöllisesti ja jatkuvasti. Ne voivat milloin tahansa päivittää hintatarjouksensa. Poikkeuksellisessa markkinatilanteessa niillä on oltava myös oikeus perua hintatarjouksensa.

Hintatarjoukset on julkistettava siten, että ne ovat helposti ja kohtuullisin kustannuksin muiden markkinaosapuolten saatavilla.

2. Kauppojen sisäisten toteuttajien on direktiivin …/…/EU [uusi rahoitusmarkkinadirektiivi] 27 artiklassa säädettyjä säännöksiä noudattaen toteutettava asiakkailtaan saamansa toimeksiannot, jotka koskevat osakkeita, talletustodistuksia, pörssilistattuja rahastoja, todistuksia ja muita samankaltaisia rahoitusvälineitä, joiden kauppojen sisäisiä toteuttajia ne ovat, toimeksiannon vastaanoton aikaan tarjoamaansa hintaan.

Perustelluissa tapauksissa ne voivat kuitenkin toteuttaa nämä toimeksiannot paremmalla hinnalla edellyttäen, että kyseinen hinta on julkisten hintatarjousten rajoissa ja lähellä markkinatilannetta.

3. Kauppojen sisäiset toteuttajat voivat lisäksi toteuttaa ammattimaisilta sijoittajilta saamansa toimeksiannot muilla kuin tarjoamillaan hinnoilla noudattamatta 2 kohdassa vahvistettuja edellytyksiä, jos toimeksiannot ovat osa useilla arvopapereilla toteutettavaa yhtä liiketoimea tai niihin sovelletaan muita ehtoja kuin markkinahintaa.

4. Tilanteessa, jossa kauppojen sisäinen toteuttaja, joka tekee vain yhden tarjouksen tai jonka korkein tarjous on alhaisempi kuin tavanomainen markkinakoko, vastaanottaa asiakkaalta toimeksiannon, jonka koko on suurempi kuin sen noteerattava erä mutta pienempi kuin tavanomainen markkinakoko, se voi päättää toteuttaa toimeksiannosta sen osan, joka ylittää sen noteerattavan erän, edellyttäen että se toteutetaan tarjotulla hinnalla, paitsi jos muu on mahdollista kahden edellä olevan kohdan mukaisesti. Tapauksissa, joissa kauppojen sisäinen toteuttaja tekee tarjouksen eri kokojen perusteella ja saa toimeksiannon näiden kokojen väliltä ja päättää toteuttaa sen, sen on toteutettava toimeksianto jollakin tarjotuista hinnoista direktiivin …/…/EU [uusi rahoitusmarkkinadirektiivi] 28 artiklan säännösten mukaisesti, paitsi jos muu on mahdollista tämän artiklan 2 ja 3 kohdan mukaisesti.

5. Jotta varmistetaan osakkeiden, talletustodistusten, pörssilistattujen rahastojen, todistusten ja muiden samankaltaisten rahoitusvälineiden tehokas hinnanmuodostus ja annetaan sijoituspalveluyrityksille parhaat mahdollisuudet toteuttaa kaupat asiakkaan kannalta edullisimmalla tavalla, komissio hyväksyy delegoiduilla säädöksillä 41 artiklan mukaisesti toimenpiteitä, joissa täsmennetään perusteet sen selventämiseksi, mitä tarkoittaa, että hinta on julkisten hintatarjousten rajoissa ja lähellä markkinatilannetta 2 kohdassa tarkoitetulla tavalla.

6. Siirretään komissiolle valta hyväksyä EAMV:tä kuultuaan 98 artiklan mukaisesti delegoituja säädöksiä, joissa selvennetään 1 kohdassa tarkoitetut kohtuulliset kaupalliset ehdot tietojen julkistamiseksi.

15 artikla

Toimivaltaisten viranomaisten velvollisuudet

Toimivaltaisten viranomaisten on tarkistettava seuraavat seikat:

a) että sijoituspalveluyritykset päivittävät säännöllisesti osto- ja/tai myyntihinnat, jotka julkistetaan13 artiklan mukaisesti, ja ylläpitävät hintoja, jotka heijastavat vallitsevia markkinaolosuhteita;

b) että sijoituspalveluyritykset noudattavat 14 artiklan 2 kohdassa säädettyjä edellytyksiä paremmasta hinnasta.

16 artikla

Pääsy hintatarjouksia koskeviin tietoihin

1. Kauppojen sisäiset toteuttajat voivat päättää oman liiketoimintapolitiikkansa perusteella ja objektiivisella ja syrjimättömällä tavalla sijoittajat, joille ne myöntävät pääsyn niiden hintatarjouksia koskeviin tietoihin. Tätä varten niillä on oltava selkeät standardit, joilla valvotaan näiden tietojen antamista. Kauppojen sisäiset toteuttajat voivat kieltäytyä ryhtymästä liikesuhteisiin sijoittajien kanssa tai katkaista liikesuhteet sijoittajiin taloudellisten näkökohtien, esimerkiksi sijoittajan luottokelpoisuuden, vastapuoliriskin ja liiketoimen lopullisen selvityksen, perusteella.

2. Saman asiakkaan kanssa tehtäviin monenkertaisiin liiketoimiin liittyvän riskin vähentämiseksi kauppojen sisäiset toteuttajat voivat syrjimättömällä tavalla rajoittaa sitä saman asiakkaan liiketoimien määrää, jonka ne sitoutuvat tekemään julkistetuin ehdoin. Ne voivat myös rajoittaa eri asiakkaiden samanaikaisten liiketoimien kokonaismäärää syrjimättömästi ja direktiivin …/…/EU [uusi rahoitusmarkkinadirektiivi] 28 artiklan säännöksiä noudattaen, edellyttäen että tämä sallitaan vain, kun asiakkaiden antamien toimeksiantojen lukumäärä ja/tai määrä on huomattavasti tavanomaista suurempi.

3. Jotta varmistetaan osakkeiden, talletustodistusten, pörssilistattujen rahastojen, todistusten ja muiden samankaltaisten rahoitusvälineiden tehokas hinnanmuodostus ja annetaan sijoituspalveluyrityksille parhaat mahdollisuudet toteuttaa kaupat asiakkaan kannalta edullisimmalla tavalla, komissio hyväksyy EAMV:tä kuultuaan delegoiduilla säädöksillä 41 artik